Shinuma oheuge sak no moshiri koipishi, Oupeka no ingi-moshirʼun utara koipishi kusu ne.

Sinuma ohewke sak no mosir koypisi, Owpekano inki-mosir un utar koypisi kusu ne.


Samata, Ehoba anak ne aeyairamkoikire utara gusu ri chashi ne; Yairamhekomo an-i gusu ri chashi ne ruwe ne.

Sama ta, Ehoba anakne aeyayramkoykire utar kusuri casi ne; Yairamhekomo an hi kusuri casi ne ruwe ne.


Orowa, E reihei eraman utara anak ne Aokai gusu eyaikopashte kusu ne; Inambe gusu ne yakun, Ehoba, Aokai anak ne E hunara utara emakba shomoki kusu ne gusu ne na.

Orowa, E rehe eraman utar anakne Aokay kusu e=yaykopaste kusu ne; Inanpe kusu ne yakun, Ehoba, Aokay anakne E hunara utar emakpa somo ki kusu ne kusu ne na.


Sion kata oshiroma Ehoba otta iyohaichish shinotchaki yan; Shinuma iki ikip moshiri uirup otta nure yan.

Sion kata osiroma Ehoba or ta iyohaycis sinotcaki yan; Sinuma iki iki p mosir uyrup or ta nure yan.


Kem hunara guru Shinuma eshkarun, Otek-sak utara ashte hawe oira shomoki ruwe ne.

Kem hunara kur Sinuma eskarun, Otek-sak utar aste hawe oyra somo ki ruwe ne.


Aa Ehoba, pirika irenga sange wa en kore; Bai apa orowa no en puni Kamui; En etunne utara gusu ku ramusarakbe ingara wa en kore,

Aa Ehoba, pirka irenka sanke wa en=kore; Pay apa oro wano en=puni Kamuy; En=etunne utar kusu ku ramusarakpe inkar wa en=kore,


Yak anak ne, obitta no okai E koro ramye kunip ku assuru ashte: Sion matnepo koro apa otta, E ki kashiobiuki-i gusu ku enupetne kusu ne na.

Yakanak ne, opittano okay E=kor ramye kunip ku assuru aste: Sion matnepo kor apa or ta, E ki kasiopiwki hi kusu ku=enupetne kusu ne na.


Moshiri uirup anak ne yaikota kara shui orooshma: Nuina no ande ya otta yaikota koro kema auk nisa ruwe ne.

Mosir uyrup anakne yaykota kar suy oro osma: Nuyna no ante ya or ta yaykota kor kema auk nisa ruwe ne.


Ehoba anak ne yaikota yaieamkirire wa esanniyo nisa ruwe ne: Wen utara anak ne yaikota ki ikip ani akoiki ruwe ne. [Haggaion. Sera.]

Ehoba anakne yaykota yayeamkirire wa esanniyo nisa ruwe ne: Wen utar anakne yaykota ki iki p ani a=koyki ruwe ne. [Haggayon. Sera.]


Wen utara anak ne Sheo otta hoshippa kusu ne, Kamui oira obitta no okai moshiri uirup utara ka nei no ki kusu ne.

Wen utar anakne Seo or ta hosippa kusu ne, Kamuy oyra opittano okay mosir uyrup utar ka néno ki kusu ne.


Irapokkari utara anak ne ramma pakno aoirap shomo ne kusu ne. Otek-sak utara kon rusuibe hembara pakno ne yakka aisamka shomoki kusu ne na.

Irapokkari utar anakne ramma pakno aoyrap somo ne kusu ne. Otek-sak utar kor rusuy pe henpara pakno ne yakka a=ysamka somo ki kusu ne na.


Aa Ehoba, hopuni, ainu iteki annokara ki kuni ne kara wa en kore; E shik-samata moshiri uirup utara akoipishire wa en kore.

Aa Ehoba, hopuni, aynu iteki annokar ki kuni ne kar wa en=kore; E sik-sama ta mosir uyrup utar akoypisire wa en=kore.


Aa Ehoba, nei utara ishitomare, Moshiri uirup ouse ainu ne kunak eramande wa en kore. [Sera.]

Aa Ehoba, ne utar isitomare, Mosir uyrup owse aynu ne kunak eramante wa en=kore. [Sera.]


AA Ehoba, nep gusu Aokai anak ne ehangeko no an ushiketa ash a? Nep gusu yairamhekomo an i ta Aokai yainuinak ruwe he an?

Aa Ehoba, nep kusu Aokay anakne e=hankeko no an uske ta as a? Nep kusu yayramhekomo an i ta Aokay yaynuynak ruwe he an?


Wen utara pakesara wa otek-sak guru shiarikiki no keseamba ruwe ne; Yaikota oshke esanniyop ani aeyaiewendere ruwe ne na.

Wen utar pakesara wa otek-sak kur siarikiki no keseanpa ruwe ne; Yaykota oske esanniyop ani aeyayewentere ruwe ne na.


Wen utara anak ne koro keutum ta ki rusuibe eyaiyomonnure, Orowa, yaikoshipuinere guru nunuke wa Ehoba eangesh ruwe ne gusu ne na.

Wen utar anakne kor kewtum ta ki rusuy pe eyaiyomonnure, Orowa, yaykosipuynere kur nunuke wa Ehoba e=ankes ruwe ne kusu ne na.


Wen guru anak ne sancha otta pakesara iporo epukitara, Shinuma nei ambe shomo hunara kusu ne, sekoro itak. Kamui isama kunak ramma yainu ruwe ne na.

Wenkur anakne sanca or ta pakesara iporo epukitara, Sinuma ne anpe somo hunara kusu ne, sekor itak. Kamuy isam kunak ramma yaynu ruwe ne na.


Hembara ne yakka koro ki buri yupke ruwe ne; E ki esanniyop anak shi no ri wa shinuma nukara eaikap ruwe ne: Aeramshitnere utara gusu shinuma orun hussa shiukosamba ruwe ne na.

Henpara ne yakka kor ki puri yupke ruwe ne; E ki esanniyop anak sino ri wa sinuma nukar eaykap ruwe ne: Aeramshitnere utar kusu sinuma orun hussa siwkosanpa ruwe ne na.


Koro keutumta, kuani amoimoigere shomoki: Otusashuishiri pakno a en awende shomoki kusu ne, sekoro itak.

Kor kewtum ta, kuani amoymoykere somo ki: Otu sasuysir pakno a en=awente somo ki kusu ne, sekor itak.


Koro paro anak ne koatchap newa shungep newa chinishteramukorep ani aeshik wa an: Koro parumbe choropoketa irarape newa raka-isambe an ruwe ne.

Kor paro anakne koatcap newa sunkep newa cinisteramukore p ani a=esik wa an: Kor parunpe corpoke ta irara p newa raka-i=sanpe an ruwe ne.


Kotan otta shinuma yongororo kusu ne, Nuina ushiketa turu-sak guru keweuk: Orowa, katchak utara kopiuki ruwe ne.

Kotan or ta sinuma yonkororo kusu ne, Nuyna uske ta tur-sak kur keweuk: Orowa, katcak utar kopiwki ruwe ne.


Koro chisei ta shishi anak ne yongororo korachi nei guru ne yakka nuina ushiketa yongororo: Otek-sak guru koiki gusu yongororo: Koro ya otta animba chiki, otek-sak guru kishima ruwe ne.

Kor cise ta sisi anakne yonkororo koraci ne kur ne yakka nuyna uske ta yonkororo: Otek-sak kur koyki kusu yonkororo: Kor ya or ta a=ninpa ciki, otek-sak kur kisma ruwe ne.


Shinuma hotku-hotku wa ikkeu komo, Koro okirashnu utara gusu katchak utara anak ne aanno-hachire ruwe ne.

Sinuma hotku-hotku wa ikkew komo, Kor okirasnu utar kusu katcak utar anakne a=anno-hacire ruwe ne.


Koro keutum ta, Kamui anak ne oira nisa ruwe ne: Shinuma koro nanuhu nuina wa ramma pakno shomo nukara kusu ne, ani itak.

Kor kewtum ta, Kamuy anakne oyra nisa ruwe ne: Sinuma kor nanuhu nuyna wa ramma pakno somo nukar kusu ne, ani itak.


Aa Ehoba, hopuni; Aa Kamui, E tekehe puni: Iteki otek-sak guru oira wa en kore.

Aa Ehoba, hopuni; Aa Kamuy, E tekehe puni: Iteki otek-sak kur oyra wa en=kore.


Hemanda gusu wen guru anak ne Kamui eangesh wa, Aokai shomo nei ambe hunara kusu ne, ari ani itak ani keutum ta itak ya?

Hemanta kusu wenkur anakne Kamuy e=ankes wa, Aokay somo ne anpe hunara kusu ne, ari ani itak ani kewtum ta itak ya?


Aokai inganʼnisa ruwe ne; E tekehe otta shikkashima kuni gusu Aokai irarape newa kinrakarape nukan ruwe ne: Katchak guru anak ne Aokai gusu eyaikopashte: Eshikop sak guru Aokai kashiobiuki nisa ruwe ne.

Aokay inkar nisa ruwe ne; E tekehe or ta sikkasima kuni kusu Aokay irara p newa kinrakarape nukar ruwe ne: Katcak kur anakne Aokay kusu e=yaykopaste: Esikop sak kur Aokay kasiopiwki nisa ruwe ne.


Wen guru koro amunin kaye wa en kore; Wen guru koro wen-buri obitta isam pakno Aokai hunara kusu ne na.

Wenkur kor amunin kaye wa en=kore; Wenkur kor wen-puri opitta isam pakno Aokay hunara kusu ne na.


Ehoba anak ne otusashuishiri wano otusashuishiri pakno moshiri Esapanep ne: Moshiri uirup anak ne Shinuma koro moshiri orowa no aisamka ruwe ne.

Ehoba anakne otu sasuysir wano otu sasuysir pakno mosir E=sapanep ne: Mosir uyrup anakne Sinuma kor mosir oro wano a=ysamka ruwe ne.


Aa Ehoba, Aokai anak ne otek-sak guru konrusuibe nu nisa ruwe ne; Aokai anak nei utara koro keutum tumashnure, orowa, otta kisara ikokanu kusu ne na:

Aa Ehoba, Aokay anakne otek-sak kur konrusuype nu nisa ruwe ne; Aokay anakne utar kor kewtum tumasnure, orowa, or ta kisara ikokanu kusu ne na:


Moshiri kata an guru tewa no iteki ishitomare kuni gusu, Eshikop sak guru newa aeyairamkoikire utara gusu ipishi ki kusu ne na.

Mosir kata an kur tewano iteki isitomare kuni kusu, Esikop sak kur newa aeyayramkoykire utar kusu ipisi ki kusu ne na.


Shinotcha rekte esapane guru gusu: Dabid kara Iyohaichish.

Sinotca rekte esapane kur kusu: Dabid kar Iyohaycis.


EHOBA gusu ku eyaikopashte; Chikap nei no e kon nupuri orun arapa yan, ari an itak ani, Hemanda gusu ku ramat otta e ye ya?

EHOBA kusu ku=e=yaykopaste; Cikap néno e=kor nupuri orun arpa yan, ari an itak ani, Hemanta kusu ku=ramat or ta e ye ya?


Ingarʼan wen utara anak ne koro ku koreuba, Ku ka kata koro ai atte, Keutum oupeka guru shiri-kunne an ita ai-eroshki kuni gusu ne na.

Inkar=an wen utar anakne kor ku korewpa, Ku ka kata kor ay atte, Kewtum owpeka kur siri-kunne an hi ta ay-eroski kuni kusu ne na.


Asamaha aisamka chiki, Oupeka guru nekon a iki ya?

asamaha a=ysamka ciki, Owpeka kur nekona iki ya?


Ehoba anak ne koro ashkanne kenru ta an; Ehoba koro amset kando kata an ruwe ne; Koro shikihi ingara, koro shikkap anak ne ainu poho shiruwande kusu ne.

Ehoba anakne kor askanne kenru ta an; Ehoba kor amset kanto kata an ruwe ne; Kor sikihi inkar, kor sikkap anakne aynu poho siruwante kusu ne.


Ehoba anak ne oupeka guru shiruwande; Koroka, wen guru hemhem yupke buri omap guru hemhem Shinuma kon ramat etunne ruwe ne.

Ehoba anakne owpeka kur siruwante; Korka, wenkur hemhem yupke puri omap kur hemhem Sinuma kor ramat etunne ruwe ne.


Wen utara kata Shinuma akbe sange: abe newa iwau, orowa, abe o ashitoma rera nei utara otta akoeimek kusu ne.

Wen utar kata Sinuma akpe sanke: ape newa iwaw, orowa, ape o asitoma rera ne utar or ta akoeymek kusu ne.


Ehoba anak oupekap ne gusu, oupeka utara omap nisa ruwe ne gusu ne na. Orowa, oheuge-sak guru Shinuma koro nanuhu nukara kusu ne na.

Ehoba anak owpekap ne kusu, owpeka utar omap nisa ruwe ne kusu ne na. Orowa, ohewke-sak kur Sinuma kor nanuhu nukar kusu ne na.


Shinotcha rekte esapane guru orota, Sheminit gusu Dabid kara Iyohaichish.

Sinotca rekte esapane kur oro ta, Seminit kusu Dabid kar Iyohaycis.


AA Utarapa, kashiobiuki wa en kore; ashkanne guru tane isam ruwe ne gusu ne na; Ainu poho tumugeta so-ne an guru aokere nisa ruwe ne.

Aa Utarpa, kasiopiwki wa en=kore; askanne kur tane isam ruwe ne kusu ne na; Aynu poho tumke ta so ne an kur a=okere nisa ruwe ne.


Aun utara tura ohap uwepekere: Chiinrarakka patoi newa tu keutum o wa itak ruwe ne.

Aun utar tura ohap uwepeker: Chiinrarakka patoy newa tu kewtum o wa itak ruwe ne.


Ehoba anak ne obitta no okai chiinrarakka patoi isamka, Porobe ye parumbe otuye kusu ne.

Ehoba anakne opittano okay ciinrarakka patoy isamka, Poro p ye parunpe otuye kusu ne.


Nei utara ene itak-hi:— Parumbe ani annokara ash kusu ne; Patoi anak chi korobe ne: un nishpane guru nen ne ruwe he an? ani itak.

Ne utar ene itak hi:— Parunpe ani annokar as kusu ne; Patoi anak ci kor pe ne: un nispane kur nen ne ruwe he an? ani itak.


Otek-sak utara aeiwende, irapokkari utara anuwapte gusu, Tane ku hopuni kusu ne, ari an itak ani Ehoba ye kusu ne; Orun nei utara hussa chiukosamba guru Shinuma kashiobiuki kusu ne na.

otek-sak utar aeywente, irapokkari utar anuwapte kusu, Tane ku=hopuni kusu ne, ari an itak ani Ehoba ye kusu ne; Orun ne utar hussa ciwkosanpa kur Sinuma kasiopiwki kusu ne na.


Ehoba korʼitak anak ne ashkanne itak ne; Toitoi abe sokot oshiketa aturu-sakte shirokani; Arawan-shuine apekashnure shirokani korachi ne ruwe ne.

Ehoba kor itak anakne askanne itak ne; Toytoy ape sokot oske ta a=tur-sakte sirokani; Arwan-suyne apekasnure sirokani koraci ne ruwe ne.


Aa Ehoba, Aokai anak ne nei utara shikkashima, Tane wano otusashuishiri pakno ne yakka nei utara E koshiratki kusu ne na.

Aa Ehoba, Aokay anakne ne utar sikkasima, Tane wano otu sasuysir pakno ne yakka ne utar E kosiratki kusu ne na.


Ainu poho tumugeta wen-ikikip ayairire chiki Wen utara shikapneka no apkash kusu ne ruwe ne na.

Aynu poho tumke ta wen-ikikip a=yayrire ciki Wen utar sikapneka no apkas kusu ne ruwe ne na.


Shinotcha rekte esapane guru gusu, Dabid kara Iyohaichish.

Sinotca rekte esapane kur kusu, Dabid kar Iyohaycis.


HEMBARA pakno Ehoba? ramma pakno Aokai en oira ya? Hembara pakno en otta E nanuhu nuina kusu ne ya?

Henpara pakno Ehoba? ramma pakno Aokay en=oyra ya? Henpara pakno en or ta E nanuhu nuyna kusu ne ya?


Hembara pakno to ebitta Ku rainu-oknatara hine keutum ta ukoramkoro ya? Hembara pakno en epokba utara en annokara ya?

Henpara pakno to epitta Ku raynu-oknatara hine kewtum ta ukoramkor ya? Henpara pakno en epokpa utar en=annokar ya?


Ku goro Kamui ne Ehoba, ingara bine en nu wa en kore; Iteki rai mokonnoye kuni ne, ku shikihi here-atte wa en kore;

Ku=kor Kamuy ne Ehoba, inkar pine en=nu wa en=kore; Iteki ray mokonnoye kuni ne, ku=sikihi her-atte wa en=kore;


Ikineipeka en epokba utara ene ye-hi:— Kuani shinuma annokan nisa ruwe ne, sekoro itak. Samata, en ramushitnere utara a en moimoigere ambe nukara wa nupetne kusu ne na.

Ikineypeka en epokpa utar ene ye hi:— Kuani sinuma annokar nisa ruwe ne, sekor itak. Sama ta, en=ramusitnere utar a en moymoykere anpe nukar wa nupetne kusu ne na.


Koroka, E koro omap an ramuhauge gusu ku eyaikopashte nisa ruwe ne; Ku keutum anak ne E koro kashiobiuki-i enupetne kusu ne. Ehoba nuye an no en epirikare nisa ruwe ne gusu, Otta shinotcha ku ki kusu ne na.

Korka, E=kor omap an ramuhawke kusu ku=e=yaykopaste nisa ruwe ne; Ku=kewtum anakne E=kor kasiopiwki hi enupetne kusu ne. Ehoba nuye an no en=e=pirkare nisa ruwe ne kusu, Or ta sinotca ku=ki kusu ne na.


Kamui isama sekoro wayasap guru keutum ta itak. Nei utara munin okere, aetunne ikip ki nisa ruwe ne; Pirikap ki shiri guru isam ruwe ne.

Kamuy isam sekor wayasap kur kewtum ta itak. Ne utar munin okere, a=etunne iki p ki nisa ruwe ne; Pirka p ki siri kur isam ruwe ne.


Utara poho tumugeta wayashnu guru okai ya? Kamui hunara guru okai ruwe he an, ari nukara gusu, Ehoba kando wano ingan nisa ruwe ne.

Utar poho tumke ta wayasnu kur okay ya? Kamuy hunara kur okay ruwe he an, ari nukar kusu, Ehoba kanto wano inkar nisa ruwe ne.


Obitta ouhaita ruwe ne; shine ikinne hura-at ruwe ne; Pirikap ki guru isama, shinen poka isam ruwe ne.

Opitta owhayta ruwe ne; sine ikinne hura-at ruwe ne; Pirka p ki kur isam, sinen poka isam ruwe ne.


Irarape ki utara obitta ramu isambe ne ruwe he an? Nei utara aep ibe korachi ku goro utara ibe, Samata, Ehoba konishuk shomoki ruwe ne.

Irara p ki utar opitta ramu i=sanpe ne ruwe he an? Ne utar aep ipe koraci ku=kor utar ipe, Sama ta, Ehoba konisuk somo ki ruwe ne.


Nei ita, shinuma utara kimatek wa ishitoma: Kamui anak ne oupeka utara sanikiri tura no an ruwe ne gusu ne na.

Ne hi ta, sinuma utar kimatek wa isitoma: Kamuy anakne owpeka utar sanikiri turano an ruwe ne kusu ne na.


Echi utara anak ne otek-sak guru ukoramkor-i yainikoroshmare nisa, Koroka, Ehoba anak nei guru gusu an aeiyaikopashterep ne ruwe ne.

Eci utar anakne otek-sak kur ukoramkor hi yaynikorosmare nisa, Korka, Ehoba anakne kur kusu an aeiyaykopasterep ne ruwe ne.


Sion orowa no Israeru kashiobiuki-i akoropare yak humi! Ehoba anak ne koro teke apashte uirup hoshippare ita, Yakob nupetne, Israeru yainuchattek kusu ne na.

Sion oro wano Israeru kasiopiwki hi a=korpare yak humi! Ehoba anakne kor teke a=paste uyrup hosippare hi ta, Yakob nupetne, Israeru yaynucattek kusu ne na.


AA Ehoba, E koro kashi otta okai kusu ne a guru nen ne ruwe? E koro Ashkanne nupuri ta oshiroma guru nen ne ruwe he an?

Aa Ehoba, E=kor kasi or ta okay kusu ne a kur nen ne ruwe? E=kor Askanne nupuri ta osiroma kur nen ne ruwe he an?


Opiri-sak no apkash wa oupekap ki, Keutum ta sonep ani ye gunʼne.

opiri-sak no apkas wa owpekap ki, Kewtum ta sonep ani ye kunne.


Parumbe ani shomo sempirioitak, Aun guru otta wenbe ki shomoki, Samake an guru gusu shomo yainikoroshmarep kara gunʼne.

Parunpe ani somo senpirioytak, Aun kur or ta wenpe ki somo ki, Samake an kur kusu somo yaynikorosmarep kar kunne.


Koro shik-samata shirun guru aetunne; Koroka, Ehoba koishitoma utara ainukon ruwe ne. Auitaknup ki wa gusu ayaieiwende yakka shomo kiru.

Kor sik-sama ta sirun kur a=etunne; Korka, Ehoba koysitoma utar aynukor ruwe ne. Awitaknup ki wa kusu ayayeywente yakka somo kiru.


Koro shirokani shosere wa iwayehe shomo uk. Orowa, turu-sak guru kokatpakte kuni pumma uina shomoki. Nei no iki utara anak ne hembara pakno ne yakka amoimoigere shomoki kusu ne na.

Kor sirokani sosere wa iwayehe somo uk. Orowa, tur-sak kur kokatpakte kuni pumma uyna somo ki. Néno iki utar anakne henpara pakno ne yakka amoymoykere somo ki kusu ne na.


AA Kamui, en koshiratki wa en kore; Aokai gusu ku eyaikopashte ruwe ne gusu ne na.

Aa Kamuy, en=kosiratki wa en=kore; Aokay kusu ku=e=yaykopaste ruwe ne kusu ne na.


Ehoba otta ene itak-hi:— Aokai anak ne ku goro Utarapa ne: Aokai moshima en gusu an pirikap isam ruwe ne na.

Ehoba or ta ene itak hi:— Aokay anakne ku=kor Utarpa ne: Aokay mosma en kusu an pirka p isam ruwe ne na.


Moshiri kata okai ashkanne newa nupuru utara gusu, Kuani shiri enupetne ruwe ne.

Mosir kata okay askanne newa nupur utar kusu, Kuani siri enupetne ruwe ne.


Kamui itasare utara yairamhekomo ambe anak ne ainnere kusu ne: Nei utara kem oma iku enomi shomo ku echikiki, Orowa, kon reihei ku patoi ta shomo ku koro kusu ne na.

Kamuy itasare utar yayramhekomo anpe anakne ainnere kusu ne: Ne utar kem oma iku enomi somo ku=ecikiki, Orowa, kor rehe ku patoy ta somo ku=kor kusu ne na.


Ehoba anak ne ku tuki newa eikeshkorobe gusu an aeimekbe ne: Aokai anak ne ku koro kunip shikkashima Kamui E ne ruwe ne.

Ehoba anakne ku=tuki newa eykeskorope kusu an aeymekpe ne: Aokay anakne ku=kor kunip sikkasima Kamuy E ne ruwe ne.


Pakari ka anak ne en gusu pirika ushiketa aande wa an; Ruwe un, Ku eikeshkorobe pirika ruwe ne.

Pakari ka anakne en kusu pirka uske ta a=ante wa an; Ruwe un, Ku eykeskorope pirka ruwe ne.


En epakashnu kusu ne Ehoba ku nunuke kusu ne; Ruwe un, kunne pa ta ku keutum en pakashnu ruwe ne.

En=epakasnu kusu ne Ehoba ku=nunuke kusu ne; Ruwe un, kunne pa ta ku=kewtum en=pakasnu ruwe ne.


Ramma ku shik-samata Ehoba ku ande nisa: Shinuma anak ne ku shimon-tek samta an gusu, shomo a en moimoigere kusu ne.

Ramma ku=sik-sama ta Ehoba ku=ante nisa: Sinuma anakne ku=simon-teksam ta an kusu, somo a en moymoykere kusu ne.


Tambe gusu, ku sambe yainuchattek, ku nupeki nupetne ruwe ne: Ku kam ne vakka sambe-horararase no oshiroma kusu ne na.

Tanpe kusu, ku=sanpe yaynucattek, ku=nupeki nupetne ruwe ne: Ku=kam ne vakka sanpe-horararase no osiroma kusu ne na.


Inambe gusu ne yakun, Aokai anak ne Sheo oshiketa ku ramat ande shomoki, E koro Ashkanne guru iteki munin kuni ne E kara kusu ne gusu ne na.

Inanpe kusu ne yakun, Aokay anakne Seo oske ta ku=ramat ante somo ki, E=kor Askanne kur iteki munin kuni ne E kar kusu ne kusu ne na.


Ishu oma ru Aokai en eramande kusu ne: E tek samata aeyainuchattekbe anak aeshik ruwe ne; E koro shimon teke otta otusashuishiri pakno an pirikap okai ruwe ne na.

I=su oma ru Aokay en=eramante kusu ne: E teksama ta aeyaynucattekpe anak a=esik ruwe ne; E=kor simon teke or ta otu sasuysir pakno an pirka p okay ruwe ne na.


AA Ehoba, oupekap nu, ku ashte hawe nu wa en kore; Shunge sak no an patoi wano oashin ku ki inonno-itak nu wa en kore.

Aa Ehoba, owpekap nu, ku=aste hawe nu wa en=kore; Sunke sak no an patoy wano oasin ku=ki inonno-itak nu wa en=kore.


En gusu an Aokai esanniyop en nure; Oheuge sakbe orun ingara wa en kore.

En kusu an Aokay esanniyop en=nure; Ohewke sak pe orun inkar wa en=kore.


Aokai anak ne ku keutum shiruwande nisa; anchikara ta Aokai en orun ek nisa ruwe ne; En turusakte wa nep ka shomo E nukara; Ku paroho shomo ohaita kuni ne ku ramu-oshitchiu ruwe ne.

Aokay anakne ku=kewtum siruwante nisa; ancikar ta Aokay en=orun ek nisa ruwe ne; En turusakte wa nep ka somo E nukar; Ku=paroho somo ohay ta kuni ne ku=ramu-ositciw ruwe ne.


Utara iki ikip gusu, kuani anak ne E koro patoi un itak ani Niwen utara ruhu ku yaiohaitare nisa ruwe ne.

Utar iki iki p kusu, kuani anakne E=kor patoy un itak ani Niwen utar ruhu ku yayohaytare nisa ruwe ne.


Kuani kiroro-yupu wa E kon ruhu otta ku apkash, Ku kema anak ne oshitteshu shomoki nisa ruwe ne na.

Kuani kiroro-yupu wa E=kor ruhu or ta ku=apkas, Ku=kema anakne osittesu somo ki nisa ruwe ne na.


Aa Kamui, kuani E konishuk nisa, Aokai en orun ese kusu ne gusu ne na. E kisara en orun atte wa ku ye itak nu wa en kore.

Aa Kamuy, kuani E konisuk nisa, Aokay en=orun ese kusu ne kusu ne na. E kisara en=orun atte wa ku=ye itak nu wa en=kore.


Aokai gusu eyaikopashte utara koro shimon teke ani epokba utara orowa no ohaitare wa kashiobiuki Kamui, E koro poro omap an ramuhauge irenga eyaiyupki wa en kore.

Aokay kusu e=yaykopaste utar kor simon teke ani epokpa utar oro wano ohaytare wa kasiopiwki Kamuy, E=kor poro omap an ramuhawke irenka eyaiyupki wa en=kore.


E koro kunne-shik-num korachi en shikkashima, E tekkup sempiriketa en nuina wa en kore.

E=kor kunne-sik-num koraci en=sikkasima, E tekkup senpirke ta en=nuyna wa en=kore.


En eikoisamka wen utara orowa no, En raige rusui wa en nikkotama epokba utara orowa no en ohaitare wa en kore.

En eykoysamka wen utar oro wano, En=rayke rusuy wa en nikkotama epokpa utar oro wano en ohaytare wa en=kore.


Nei utara yaikota koro keutum seshke; koro paro ani pakesara ambe ye ruwe ne.

Ne utar yaykota kor kewtum seske; kor paro ani pakesara anpe ye ruwe ne.


Chi paye ash koran rapoketa nei utara un nikkotama, Shiri kata pakno un hachire kuni ne shikihi atte ruwe ne na.

Ci paye as koran rapoketa ne utar un nikkotama, Siri kata pakno un hacire kuni ne sikihi atte ruwe ne na.


Koro aep ibe-ehunara shishi chikoikip ukoheraye, Nuina no an ushiketa yongororo upen shishi korachi ne.

Kor aep ipe-ehunara sisi cikoykip ukoheraye, Nuyna no an uske ta yonkororo upen sisi koraci ne.


Aa Ehoba, bopuni, aige, nei utara iyetokush wa hachire, E koro rangetam ani wen utara wano ku ramat ohaitare wa en kore;

Aa Ehoba, pop un, ayke, ne utar iyetokus wa hacire, E=kor ranke tam ani wen utar wano ku=ramat ohaytare wa en=kore;


Aa Ehoba, E teke ani ainu utara, Moshirʼun utara, koro kunip tam moshirʼotta akore utara wano en ohaitare wa en kore; E sange kashnukarape ani nei honihi Aokai shikte ruwe ne: Aeramushinne pakno nei utara anak ne po koro, Aige, koro aeoteknup aiai eikeshkore ruwe ne. Kuani anak ne oupeka wa E nanuhu ku nukara kusu ne: Ku mosh ita E katuhu ku nukara wa ku eramushinne kusu ne na.

Aa Ehoba, E teke ani aynu utar, Mosir un utar, kor kunip tam mosir or ta a=kore utar wano en ohaytare wa en=kore; E sanke kasnukarape ani ne honihi Aokay sikte ruwe ne: A=eramusinne pakno ne utar anakne po kor, Ayke, kor aeoteknup ayay eykeskore ruwe ne. Kuani anakne owpeka wa E nanuhu ku=nukar kusu ne: Ku=mos hi ta E katuhu ku=nukar wa ku=eramusinne kusu ne na.


Shinotcha rekte esapane guru gusu ambe. Obitta no okai koro epokba utara newa Sauros tekehe wano aohaitare toko ta Ehoba koro uitek guru ne Dabid Ehoba otta shinotcha oma itak ne; orowa ene hawashi:—

Sinotca rekte esapane kur kusu anpe. Opittano okay kor epokpa utar newa Sawros tekehe wano aohaytare toko ta Ehoba kor uytek kur ne Dabid Ehoba or ta sinotca oma itak ne; orowa ene hawas:—


AA ku kiroro ne Ehoba, kuani E omap ash kusu ne.

Aa ku=kiroro ne Ehoba, kuani E omap as kusu ne.


Ehoba anak ne ku watara ne, ku chashi ne, en kashiobiukip ne ruwe ne; Gusu ku eyaikopashte kusu ne ku goro Kamui ne, ku goro tumashnu watara ne, Ku kikhumbe ne, en kashiobiuki kuni kirawe ne, ku goro ri ushike ne ruwe ne.

Ehoba anakne ku watara ne, ku=casi ne, en kasiopiwkip ne ruwe ne; Kusu ku=e=yaykopaste kusu ne ku=kor Kamuy ne, ku=kor tumasnu watara ne, Ku kikhunpe ne, en=kasiopiwki kuni kiraw ne, ku=kor ri usike ne ruwe ne.


Airamye kunip ne Ehoba orun ku konishuk kusu ne: Yakun, en epokba utara gusu en kaobiuki kusu ne na.

A=yramye kunip ne Ehoba orun ku konisuk kusu ne: Yakun, en epokpa utar kusu en kaopiwki kusu ne na.


Shiamba tush en okari nisa, Pe-sambe korachi an wen-buri en ishitomare ruwe ne.

sianpa tus en=okari nisa, Pe-sambe koraci an wen-puri en=isitomare ruwe ne.


Sbeo tush en okari ta an, Bai akbe en samaketa an ruwe ne.

speo tus en=okari ta an, Pay akpe en=samake ta an ruwe ne.


Kuani a en epokba wa an ita Ehoba orun konishuk nisa, Ku goro Kamui otta ko-hawe ashte na: Shinuma kora kenru ta ku hawe anu, Ku ashte hau Shinuma kisara otta anu nisa ruwe ne.

Kuani a en epokpa wa an hi ta Ehoba orun konisuk nisa, Ku=kor Kamuy or ta ko-hawe aste na: Sinuma kor kenru ta ku hawe anu, Ku=aste haw Sinuma kisara or ta anu nisa ruwe ne.


Nei ita anak ne moshiri tusushke wa shimoye, Nupuri asama ne yakka kotususatki, Aige, ashuyeshuye, Kamui irushka ruwe ne gusu ne na.

Ne hi ta anakne mosir tususke wa simoye, Nupuri asama ne yakka kotususatki, Ayke, a=suyesuye, Kamuy iruska ruwe ne kusu ne na.


Shinuma kinrakara wa shupuya rikin, Koro paroho wano hetuku abe anak okaibe isamka, Abe o usat nei ambe gusu aparaparasere nisa ruwe ne.

Sinuma kinrakar wa supuya rikin, Kor paroho wano hetuku ape anak okaype isamka, Ape o usat ne anpe kusu aparaparasere nisa ruwe ne.


Shinuma kando ne yakka koreuba wa ran: Kema choropoketa rui kunne-i an ruwe ne.

Sinuma kanto ne yakka korewpa wa ran: Kema corpoke ta ruy kunne hi an ruwe ne.


Shinuma Kerub kata o wa hopumba. Ruwe un, rera tekkup kata chashnu no hopumba nisa ruwe ne.

Sinuma Kerub kata o wa hopunpa. Ruwe un, rera tekkup kata casnu no hopunpa nisa ruwe ne.


Kunne-i ani yainuina kuni ushi ne kara, Kunne wakka newa kando un rui nishkuru ani yainikkotama nisa ruwe ne.

Kunne hi ani yaynuyna kuni usi ne kar, Kunne wakka newa kanto un ruy niskur ani yaynikkotama nisa ruwe ne.


Shinuma kotchake un nupeki gusu nei toyekurok nishkuru newa Abe-o usat newa kaukau kush ruwe ne.

Sinuma kotcake un nupeki kusu ne toyekurok niskur newa Ape-o usat newa kawkaw kus ruwe ne.


Ehoba shui kando ta kamui-humi ashte, Iyotta rikunbe koro hawe sange, a wa, Kaukau newa abe-o usat okai ruwe ne.

Ehoba suy kanto ta kamuy-humi aste, Iyotta rikunpe kor hawe sanke, a wa, Kawkaw newa ape-o usat okay ruwe ne.


Shinuma anak koro ai ak wa nei utara charichari, Ruwe un, inne imeru sange wa isamka nisa ruwe ne.

Sinuma anak kor ay ak wa ne utar caricari, Ruwe un, inne imeru sanke wa isamka nisa ruwe ne.


Aa Ehoba, Aokai kopashirota gusu,. E etuhu orowa no hetuku rera mau gusu, Wakka oman ru anukara, Moshiri asam atusare nisa ruwe ne.

Aa Ehoba, Aokay kopasirota kusu,. E etuhu oro wano hetuku rera maw kusu, Wakka oman ru a=nukar, Mosir asam atusare nisa ruwe ne.


Shinuma ri ushike wano teshkara wa en uk, Inne wakka wano en etaye kusu ne na.

Sinuma ri usike wano teskar wa en=uk, Inne wakka wano en=etaye kusu ne na.


En epokba okirashnu guru wano bene En etunne utara wano bene en ohaitare ruwe ne; nei utara en gusu yupke kashuibe ne ruwe ne gusu ne na.

En epokpa okirasnu kur wano pene En=etunne utar wano pene en ohaytare ruwe ne; ne utar en kusu yupke kasuype ne ruwe ne kusu ne na.


A en ramusarakka wa an toho ta nei utara en kopiuki nisa: Koroka, Ehoba en tumashnurep ne na.

A en ramusarakka wa an toho ta ne utar en kopiwki nisa: Korka, Ehoba en tumasnurep ne na.


Shinuma poro ushiketa ne yakka en ande, En enupetne gusu en kashiobiuki nisa ruwe ne na.

Sinuma poro uske ta ne yakka en=ante, En=enupetne kusu en=kasiopiwki nisa ruwe ne na.


Ehoba anak ne ku oupeka ambe an korachi en epirikare, Ku teke turu-sak-i esanniyo wa iwayehe en kore nisa ruwe ne.

Ehoba anakne ku=owpeka anpe an koraci en=e=pirkare, Ku=teke tur-sak hi esanniyo wa iwayehe en=kore nisa ruwe ne.


Wen wa ku goro Kamui ku osura shomoki no, Ehoba ruhu ku shikkashima nisa ruwe ne gusu ne na.

Wen wa ku=kor Kamuy ku=osura somo ki no, Ehoba ruhu ku=sikkasima nisa ruwe ne kusu ne na.


Shinuma ki esanniyop obitta en shik-samata okai, Kuani nei ipawetenge ku osura shomoki ruwe ne.

Sinuma ki esanniyop opitta en=sik-sama ta okay, Kuani ne ipawetenke ku=osura somo ki ruwe ne.


Shinuma kotchaketa shui kuani opiri-sak ruwe ne, Yairamatte wa wen-buri ku ki shomoki nisa ruwe ne.

Sinuma kotcake ta suy kuani opiri-sak ruwe ne, Yairamatte wa wen-puri ku=ki somo ki nisa ruwe ne.


Tambe gusu Ehoba anak ne ku oupeka ambe nukara, Koro shik-samata okai ku turu-sak tekehe esanniyo wa en pirikare ruwe ne.

Tanpe kusu Ehoba anakne ku=owpeka anpe nukar, Kor sik-sama ta okay ku=tur-sak tekehe esanniyo wa en=pirkare ruwe ne.


Bamu-hauge guru otta Aokai anak ne eramu-hauge ki: Oupeka guru otta oupekap ki kusu ne.

pamu-hawke kur or ta Aokay anakne eramu-hawke ki: Owpeka kur or ta owpekap ki kusu ne.


Ashkanne guru otta Aokai ashkanne ne; Itakkashi guru otta Aokai puri yupkep ne ruwe ne.

Askanne kur or ta Aokay askanne ne; Itakkasi kur or ta Aokay puri yupke p ne ruwe ne.


Aokai anak ne otek-sak uirup kashiobiuki; Koroka, pakesara shikihi rapokikara gusu ne na.

Aokay anakne otek-sak uyrup kasiopiwki; Korka, pakesara sikihi rapokikara kusu ne na.


Aokai anak ne ku ratchako uhuyeka, Ku goro Ehoba ne Kamui anak ku kunne ushike pekereka kusu ne.

Aokay anakne ku=ratcako uhuyeka, Ku=kor Ehoba ne Kamuy anak ku=kunne usike pekereka kusu ne.


Aokai an gusu kuani tumikoro utara tumuge kush; Ku goro Kamui en kaobiuki gusu kuani chashi kama tereke ruwe ne.

Aokay an kusu kuani tumikor utar tumuke kus; Ku=kor Kamuy en kaopiwki kusu kuani casi kama terke ruwe ne.


Kamui ruhu anak ne oupeka ne; Kamui itak turuasakte itak ne ruwe ne; Shinuma gusu eyaikopashte utara gusu an kikhumbe ne ruwe ne.

Kamuy ruhu anakne owpeka ne; Kamuy itak turuasakte itak ne ruwe ne; Sinuma kusu e=yaykopaste utar kusu an kikhunpe ne ruwe ne.


Ehoba moshima anak inambe Kamui ne ruwe? Chikoro Kamui moshima anak ne inambe Watara ne ruwe he an?

Ehoba mosma anak inanpe Kamuy ne ruwe? Ci=kor Kamuy mosma anakne inanpe Watara ne ruwe he an?


Kiroro ani en koshaye, Orowa, ku ruhu oupekarep anak Kamui ne ruwe ne.

Kiroro ani en kosaye, Orowa, ku=ruhu owpekarep anak Kamuy ne ruwe ne.


Shinuma anak ne ku kema momambe kemaha korachi ne kara: Ri ushiketa en andep ne.

Sinuma anakne ku=kema momanpe kemaha koraci ne kar: Ri uske ta en antep ne.


Shinuma ku tekehe tumikoro kuni epakashnu, Ku amunini shiunin-kani ku koreuba ruwe ne na.

Sinuma ku=tekehe tumikor kuni epakasnu, Ku=a=munin siwnin-kani ku korewpa ruwe ne na.


Aokai anak ne E koro kashichiobiuki kuni kikhumbe ne yakka en koropare; E shimon teke en eukopashte, E koro ramu-hauge ambe en porore ruwe ne.

Aokay anakne E=kor kasiciopiwki kuni kikhunpe ne yakka en=korpare; E simon teke en=ewkopaste, E=kor ramu-hawke anpe en=porore ruwe ne.


En choropoketa ku apkash ushike e porore, Ku kema anak oteshu shomoki ruwe ne.

En=corpoke ta ku=apkas usike e porore, Ku=kema anak otesu somo ki ruwe ne.


En epokba utara ku keseamba wa ku oshkoni; Nei utara aisamka pakno oara ku hoshipi shomoki ruwe ne.

En epokpa utar ku=keseanpa wa ku=oskoni; Ne utar a=ysamka pakno oar ku=hosipi somo ki ruwe ne.


Nei utara hopumba eaikap pakno ku shirikik kusu ne; Ku kema choropoke un hachiri kusu ne na.

Ne utar hopunpa eaykap pakno ku=sirkik kusu ne; Ku=kema corpok un hacir kusu ne na.


Tumi ku koro kuni ne kiroro ani Aokai en koshaye; En epokba utara Aokai en choropoketa annokara nisa ruwe ne na.

Tumi ku=kor kuni ne kiroro ani Aokay en kosaye; En epokpa utar Aokay en=corpoke ta annokar nisa ruwe ne na.


En etunne utara ku otuiba kuni ne Aokai anak ne en epokba utara koro seturu en orun ko-kirure nisa ruwe ne.

En=etunne utar ku=otuypa kuni ne Aokay anakne en epokpa utar kor seturu en=orun ko-kirure nisa ruwe ne.


Nei utara hawe ashte a koroka, kashiobiuki kuni guru isam: Ehoba otta ka ko-hawe ashte, yakka, shomo anu nisa ruwe ne.

Ne utar hawe aste a korka, kasiopiwki kuni kur isam: Ehoba or ta ka ko-hawe aste, yakka, somo anu nisa ruwe ne.


Nei ita rera rikipuni pana pakno nei utara tauge-tauge wa ku nokande nisa, Machiya un ru otta an rauge-toi aosura korachi nei utara ku osurupa nisa ruwe ne.

Ne hi ta rera rikip un pana pakno ne utar tawke-tawke wa ku=nokante nisa, Maciya un ru or ta an rawke-toy a=osura koraci ne utar ku=osurpa nisa ruwe ne.


Utara ki sakayo orowa no Aokai en ohaitare nisa ruwe ne: Moshiri uirup utara ku esapane kuni E kara: Ku eamkiri shomoki utara en otta yaishieiwangere kusu ne.

Utar ki sakayo oro wano Aokay en ohaytare nisa ruwe ne: Mosir uyrup utar ku=esapane kuni E kar: Ku=e=amkir somo ki utar en or ta yaysieywankere kusu ne.


Nei utara en gusu an orushpe nu chiki, nani itaknu kusu ne: Oya utara en otta itaknu kusu ne.

Ne utar en kusu an oruspe nu ciki, nani itak nu kusu ne: Oya utar en or ta itak nu kusu ne.


Oya utara orake wa, Otta anuina no an ushike wano tusususatki wa oaship kusu ne na.

Oya utar orke wa, Or ta a=nuyna no an usike wano tusususatki wa oasi p kusu ne na.


Ehoba anak ne ishu ruwe ne; ku Watara anak anunuke ne; En kashiobiuki Kamui ariknare an na:

Ehoba anakne i=su ruwe ne; ku Watara anak a=nunuke ne; En=kasiopiwki Kamuy ariknare an na:


En gusu ikemnu ki Kamui, Utara en choropoketa rapokikara Kamui ka anunuke an.

En kusu ikemnu ki Kamuy, Utar en=corpoke ta rapokikara Kamuy ka a=nunuke an.


En epokba utara wano en ohaitare; Ruwe un, Aokai anak ne hopuni wa en epokba utara kashi en punire ruwe ne: Niwen buri koro guru wano en ohaitare ruwe ne.

En epokpa utar wano en ohaytare; Ruwe un, Aokay anakne hopuni wa en epokpa utar kasi en punire ruwe ne: Niwen puri kor kur wano en ohaytare ruwe ne.


Tambe gusu, aa Ehoba, moshiri uirup utara tumugeta kuani E koyaiiraige ash na, E reihei gusu ramye shinotcha ku ki kusu ne.

Tanpe kusu, aa Ehoba, mosir uyrup utar tumke ta kuani E koyayirayke as na, E rehe kusu ramye sinotca ku=ki kusu ne.


Shinuma anak ne koro Moshiri Esapane guru shiri kashiobiuki ruwe ne; Hembara pakno ne yakka koro Shum kashiaotap Dabid newa koro sanikiri ramukoehauge ruwe ne na.

Sinuma anakne kor Mosir Esapane kur siri kasiopiwki ruwe ne; Henpara pakno ne yakka kor Sum kasiaotap Dabid newa kor sanikiri ramukoehawke ruwe ne na.


Shinotcha rekte esapane guni gusu; Dabid kara Iyohaichish.

Sinotca rekte esapane kuni kusu; Dabid kar Iyohaycis.


KANDO anak ne Kamui nupeki atte, Aoingara moshiri Shinuma ki ikip nukare ruwe ne.

Kanto anakne Kamuy nupeki atte, A=oinkar mosir Sinuma ki iki p nukare ruwe ne.


Tokap anak ne tokap otta hawe ash, anchikara anak ne anchikara otta wayashnu ambe ashte ruwe ne.

Tokap anakne tokap or ta hawe as, ancikar anakne ancikar or ta wayasnu anpe aste ruwe ne.


Kutchama isam, itak isama; Koro hawe anu eaikapbe ne.

Kutcama isam, itak isam; Kor hawe anu eaykap pe ne.


Nei ambe koro rue anak ne shiri ebitta kush, Koro itak moshiri gesh pakno oman ruwe ne. Nei oshiketa Shinuma anak ne tokap chup gusu kash kara nisa ruwe ne na.

Ne anpe kor rue anakne siri epitta kus, Kor itak mosir kes pakno oman ruwe ne. Ne oske ta Sinuma anakne tokap cup kusu kas kar nisa ruwe ne na.


Aige, tane mat koro guru koro tumbu wano soine korachi nep, Kiroroashnu ainu uwetushmak ki-i enupetne korachi ne ruwe ne.

Ayke, tane mat kor kur kor tumpu wano soyne koraci nep, Kiroroashnu aynu uwetusmak ki hi enupetne koraci ne ruwe ne.


Nei hetuku ushike anak ne kando pake i ne, Pakno apkash-i anak kando gesh-i ne ruwe ne: Orowa, koro seisek mau otta anuinap isam ruwe ne.

Ne hetuku usike anakne kanto pake i ne, Pakno apkas hi anak kanto kes hi ne ruwe ne: Orowa, kor sesek maw or ta anuynap isam ruwe ne.


Ehoba tuitak anak ne oupeka wa ramat shiturire ambe ne; Ehoba koro ekambakbe tumashnu ne, ramu-sak guru wayashnure ambe ne ruwe ne.

Ehoba tuytak anakne owpeka wa ramat siturire anpe ne; Ehoba kor ekanpakpe tumasnu ne, ramu-sak kur wayasnure anpe ne ruwe ne.


Ehoba ipawetenge oupeka wa sambe nupetnerep ne: Ehoba ikashpaotte turu-sakbe wa shikihi pekerekap ne ruwe ne.

Ehoba ipawetenke owpeka wa sanpe nupetnerep ne: Ehoba ikaspaotte tur-sak pe wa sikihi pekerekap ne ruwe ne.


Ehoba ishitomap anak ne ashkanne wa ramma aokere shomoki: Ehoba aesanniyop anak ne sonep ne shi no oupeka ambe ne ruwe ne.

Ehoba isitoma p anakne askanne wa ramma a=okere somo ki: Ehoba aesanniyop anakne sonep ne sino owpeka anpe ne ruwe ne.


Kongani kasu no, poron no okai pirika kongani kasu no akon rusui kunip ne: Soyai ninge ne wa soyai set ka kasu no shisakbe ne ruwe ne.

Konkani kasuno, poronno okay pirka konkani kasuno a=kor rusuy kunip ne: Soyay ninke ne wa soyay set ka kasuno sisakpe ne ruwe ne.


Samata, E uitek guru nei ambe gusu aepakashnu: Nei ambe shikkashima chiki iwai poron no an ruwe ne.

Sama ta, E uytek kur ne anpe kusu a=epakasnu: Ne anpe sikkasima ciki iway poronno an ruwe ne.


Yaikota koro haita buri eraman guru nen ne ruwe he an? Ku ki nuina wa okai wen-buri isamka wa en kore.

Yaykota kor hayta puri eraman kur nen ne ruwe he an? Ku=ki nuyna wa okay wen-puri isamka wa en=kore.


Shui, E koro uitek guru iteki hokamginʼno katpak ki kuni ne kara wa en kore; Nei ap iteki en esapanere wa en kore: yakun kuani aeramushinne kusu ne, Orowa, nei poro okaitap ku ki shomoki kusu ne na.

Suy, E=kor uytek kur iteki hokamkin no katpak ki kuni ne kar wa en=kore; Ne ap iteki en esapanere wa en=kore: yakun kuani a=eramusinne kusu ne, Orowa, ne poro okaytap ku=ki somo ki kusu ne na.


Aa ku goro Ehoba, ku watara, ku goro en kikirayep, Ku paro un itak, keutum ta ku esanniyo yainu-hi E tek samata an wa E nupetnere kuni ne kara wa en kore.

Aa ku=kor Ehoba, ku watara, ku=kor en kikirayep, Ku=paro un itak, kewtum ta ku=esanniyo yaynu hi E teksama ta an wa E nupetnere kuni ne kar wa en=kore.


Shinotcha rekte esapane guru gusu, Dabid kara Iyohaichish.

Sinotca rekte esapane kur kusu, Dabid kar Iyohaycis.


AOKAI anak ne yairamhekomo an toko ta Ehoba nu; Yakob koro Kamui kon reihei ri ushike ta e ande;

Aokay anakne yayramhekomo an toko ta Ehoba nu; Yakob kor Kamuy kor rehe ri usike ta e ante;


Ashkanne ushiketa rok wa e kashiobas; Sion otta okai wa eukopashte;

Askanne uske ta rok wa e kasiopas; Sion or ta okay wa ewkopaste;


Obitta no okai e yange ayangep eshikarun, E uhuyeka ayangep orun nukara; [Sera.]

Opittano okay e yanke ayankep esikarun, E uhuyeka ayankep orun nukar; [Sera.]


Keutumta e kon rusuibe koropare. Aokai esanniyo ambe obitta uweomare kuni akoramkon na.

Kewtum ta e=kor rusuy pe korpare. Aokay esanniyo anpe opitta ueomare kuni a=koramkor na.


E koro kashiobiuki-hi gusu chi utara enupetne, Akoro Kamui reihei gusu koro inushuyep aroshki kusu ne; E ki inonno-itak nei no Ehoba kara kuni akoramkon na.

E=kor kasiopiwki hi kusu ci utar enupetne, A=kor Kamuy rehe kusu kor inusuyep a=roski kusu ne; E ki inonno-itak néno Ehoba kar kuni a=koramkor na.


Ehoba anak ne koro kashiaotap kashiobiuki ruwe ne sekorʼambe tane ku eraman; Koro ashkanne kando ta rok wa Koro shimon teke oma kashiobiuki gusu an kiroro ani ese itak anure kusu ne.

Ehoba anakne kor kasiaotap kasiopiwki ruwe ne sekor anpe tane ku=eraman; Kor askanne kanto ta rok wa Kor simon teke oma kasiopiwki kusu an kiroro ani ese itak a=nure kusu ne.


Nishinda eyaikopashte utara okai, umma eyaikopashte utara ka okai; Koroka, chi utara anak ne akoro Ehoba ne Kamui kon reihei chi ye kusu ne na.

nisinta e=yaykopaste utar okay, umma e=yaykopaste utar ka okay; Korka, ci utar anakne a=kor Ehoba ne Kamuy kor rehe ci ye kusu ne na.


Shinuma utara anak ne ikkeu komo wa hachiri: Koroka, chi utara anak hopumba bine ikkeu turi wa ash ruwe ne.

Sinuma utar anakne ikkew komo wa hacir: Korka, ci utar anak hopunpa pine ikkew turi wa as ruwe ne.


Aa Ehoba, moshiri esapane guru kashiobiuki; Hawe chi ashte ita un nu wa un kore.

Aa Ehoba, mosir esapane kur kasiopiwki; Hawe ci aste hi ta un nu wa un kore.


AA Ehoba, E koro kiroro anak ne Moshiri shikkashima guru nupetnere; E koro kashiobiuki-hi gusu shinuma eyaikopuntek humi nep poro!

Aa Ehoba, E=kor kiroro anakne Mosir sikkasima kur nupetnere; E=kor kasiopiwki hi kusu sinuma eyaykopuntek humi nep poro!


Keutum ta Shinuma kon rusuibe Aokai koropare; Patoi ani koramkorobe shomo shipuinere nisa ruwe ne. [Sera.]

Kewtum ta Sinuma kor rusuy pe Aokay korpare; Patoi ani koramkorope somo sipuynere nisa ruwe ne. [Sera.]


Aokai anak ne pirika kashnukarape shinuma eratchaotte; Koro sapa kashiketa shiyara kongani sapaumbe E unu ruwe ne.

Aokay anakne pirka kasnukarape sinuma eratcaotte; Kor sapa kasike ta siyara konkani sapaunpe E unu ruwe ne.


Shinuma ishu kuni ne E koramkoro gusu Aokai shiknure nisa; Ohonno, hembara pakno ne yakka ashiknure nisa ruwe ne.

Sinuma i=su kuni ne E koramkor kusu Aokay siknure nisa; Ohonno, henpara pakno ne yakka a=siknure nisa ruwe ne.


E ki kashiobas an gusu, Shinuma koro nupeki poro, Shinuma kata chitomtep newa araguru E ande ruwe ne.

E ki kasiopas an kusu, Sinuma kor nupeki poro, Sinuma kata citomtep newa a=rakur E ante ruwe ne.


Inambe gusu ne yakun, aokai hembara pakno shinuma shiri-nunuke ruwe ne: E tek samata shinuma okai wa ayaikopuntekte wa an ruwe ne.

Inanpe kusu ne yakun, aokay henpara pakno sinuma siri-nunuke ruwe ne: E teksama ta sinuma okay wa ayaykopuntekte wa an ruwe ne.


Moshiri shikkasbima guru anak ne Ehoba eyaikopashte, Iyotta rik-un-be omap un ramu-hauge-i gusu amoimoigere shomoki ruwe ne kusu ne gusu ne na.

Mosir sikkaspima kur anakne Ehoba e=yaykopaste, Iyotta rik-un-pe omap un ramu-hawke hi kusu amoymoykere somo ki ruwe ne kusu ne kusu ne na.


E koro tek anak ne obitta no okai E epokba utara pa, E koro shimon tek E etunne utara hunara ruwe ne kusu ne.

E=kor tek anakne opittano okay E epokpa utarpa, E=kor simon tekE etunne utar hunara ruwe ne kusu ne.


Aokai irushka ita nei utara uhuye wa an abe sokot korachi ne akara kusu ne. Ehoba irushka wa nei utara ruki, Abe anak ne nei utara ibe kusu ne.

Aokay iruska hi ta ne utar uhuy wa an ape sokot koraci ne a=kar kusu ne. Ehoba iruska wa ne utar ruki, Ape anakne ne utar ipe kusu ne.


Koro poho utara moshiri wano aushtekka, Koro sanikiri anak ne utara poho tumuge wano aisamka kusu ne.

Kor poho utar mosir wano a=ustekka, Kor sanikiri anakne utar poho tumuke wano a=ysamka kusu ne.


Nei utara Aokai eirara kuni esanniyo; Ki eaikap no an wenbe ramepakari nisa ruwe ne gusu ne na.

Ne utar Aokay e=yrara kuni esanniyo; Ki eaykap no an wenpe ramepakari nisa ruwe ne kusu ne na.


Aokai anak ne shinuma utara seturu hosarire; Koro nanuhu epeka no ku ka Aokai etokooiki kusu ne.

Aokay anakne sinuma utar seturu hosarire; Kor nanuhu epeka no ku ka Aokay etokooyki kusu ne.


Aa Ehoba, E kiroro ani yai-rire wa en kore; Yakun, shinotcha ki wa E koro mondum chi ramye ash kusu ne na.

Aa Ehoba, E kiroro ani yay-rir wa en=kore; Yakun, sinotcaki wa E=kor montum ci ramye as kusu ne na.


Aichiret hash-Shahar otta, Shinotcha rekte esapane guru gusu; Dabid kara Iyohaichish.

ayciret has-Shahar or ta, Sinotca rekte esapane kur kusu; Dabid kar Iyohaycis.


KU goro Kamui, ku goro Kamui, nep gusu Aokai en em aka ye? Nep gusu ene ohon no en kashiobiuki shomoki ruwe? nep gusu ku chish hawe anu shomoki ya?

Ku=kor Kamuy, ku=kor Kamuy, nep kusu Aokay en em aka ye? Nep kusu ene ohor no en=kasiopiwki somo ki ruwe? nep kusu ku=cis hawe anu somo ki ya?


Aa ku goro Kamui, kuani tokap-to ta hawe ku ashte, koroka, Aokai shomo ese itak ki nisa; Kunne-to ta hawe ku ashte wa yaimore shomoki nisa ruwe ne na.

Aa ku=kor Kamuy, kuani tokap-to ta hawe ku=aste, korka, Aokay somo ese itak ki nisa; Kunne-to ta hawe ku=aste wa yaymore somo ki nisa ruwe ne na.


Koroka, Israeru ramye-i kata rok Kamui, Aokai Ashkannep ne ruwe ne.

Korka, Israeru ramye hi kata rok Kamuy, Aokay Askannep ne ruwe ne.


Chikoro ekashi Aokai gusu eyaikopashte; E eyaikopashte gusu kashiaobiuki nisa ruwe ne.

Ci=kor ekasi Aokay kusu e=yaykopaste; E e=yaykopaste kusu kasiaopiwki nisa ruwe ne.


Nei utara E orun konishuk gusu ahonnere nisa; Aokai eyaikopashte gusu yainikoroshma shomoki nisa ruwe ne.

Ne utar E orun konisuk kusu a=honnere nisa; Aokay e=yaykopaste kusu yaynikorosma somo ki nisa ruwe ne.


Koroka, kuani anak ne Ainu shomo ne, toimok ku ne ruwe ne; Utara gusu yainikoroshmarep ne, uirup aesapsep ku ne ruwe ne.

Korka, kuani anakne Aynu somo ne, toymok ku ne ruwe ne; Utar kusu yaynikorosmarep ne, uyrup aesapsep ku ne ruwe ne.


Obitta no okai en nukara utara anak ne en emina esapse: En orun patoi turiri hine sapa shuyeshuye wa ene itak-hi:—

Opittano okay en=nukar utar anakne en=emina esapse: En=orun patoy turiri hine sapa suyesuye wa ene itak hi:—


Ehoba eyaikopashte; Shinuma nei guru honnerero: Shinuma nei guru enupetne gusu kashiobiuki kusu ne na, sekoro itak.

Ehoba e=yaykopaste; Sinuma ne kur honnerero: Sinuma ne kur enupetne kusu kasiopiwki kusu ne na, sekor itak.


Koroka, Aokai anak ne en shikore Kamui ne: Ku habo koro upshotta ku an ita anak Aokai en yaikopashtere nisa ruwe ne.

Korka, Aokay anakne en=sikore Kamuy ne: Ku=hapo kor upsotta ku=an hi ta anak Aokay en yaykopastere nisa ruwe ne.


Ku shiko wano Aokai otta a en yaikopashtere: Ku habo en shikore wano Aokai anak ne ku goro Kamui ne ruwe ne

Ku=siko wano Aokay or ta a en yaykopastere: Ku=hapo en=sikore wano Aokay anakne ku=kor Kamuy ne ruwe ne


Iteki en orowa no ehangeko no rok wa en kore; yairamhekomo ambe ehange no an ruwe ne gusu ne na; Samata, kashiobiuki guru isam ruwe ne gusu ne na.

Iteki en=oro wano e=hankeko no rok wa en=kore; yayramhekomo anpe ehanke no an ruwe ne kusu ne na; Sama ta, kasiopiwki kur isam ruwe ne kusu ne na.


Inne pinne beko en nikkotama; Bashan un okirashnu pinne beko en kopiuki ruwe ne.

Inne pinne peko en nikkotama; Basan un okirasnu pinne peko en kopiwki ruwe ne.


Sambe-chinoiba wa hawe ash shishi korachi En orun paro hasa ruwe ne.

Sanpe-cinoypa wa hawe as sisi koraci En=orun paro hasa ruwe ne.


Wakka korachi a en echikiki, Ku pone obitta homeru: Ku sambe anak unkotuk koheraye, Aige, ku honi oshiketa ru nisa ruwe ne.

Wakka koraci a en=ecikiki, Ku=pone opitta homeru: Ku=sanpe anak unkotuk koheraye, Ayke, ku=honi oske ta ru nisa ruwe ne.


Ku kiroro anak ne sei humi korachi sat: Ku parumbe anak ku notkeu kotuk ruwe ne; Samata, Aokai anak ne rai gusu an pana orun en ande nisa ruwe ne.

Ku=kiroro anakne sey humi koraci sat: Ku=parunpe anak ku=notkew kotuk ruwe ne; Sama ta, Aokay anakne ray kusu an pana orun en=ante nisa ruwe ne.


Se ta en nikkotama; Uwekarapa wa okai wen-buri ki utara en okari nisa: Ku tekehe newa ku kemaha nei utara kushnare nisa ruwe ne na.

Se ta en nikkotama; Uekarpa wa okay wen-puri ki utar en=okari nisa: Ku=tekehe newa ku=kemaha ne utar kusnare nisa ruwe ne na.


Ku pone obitta apishki eashkai; Nei utara en orun nukara, en orun enitomom ruwe ne.

Ku=pone opitta a=piski easkay; Ne utar en=orun nukar, en=orun enitomom ruwe ne.


Nei utara anak ne utashpa ku mipihi uwe-usaraye, Ku horowashi amip gusu ukokonchi etaye ruwe ne.

Ne utar anakne utaspa ku=mipihi ue-usaraye, Ku horowasi amip kusu ukokonci etaye ruwe ne.


Aa Ehoba, iteki ehangeko no rok wa en kore: Aa en ikashiu Kamui, chashnu no en kashiobiuki wa en kore.

Aa Ehoba, iteki e=hankeko no rok wa en=kore: Aa en ikasiw Kamuy, casnu no en=kasiopiwki wa en=kore.


Rangetam gusu ku ramat yokore, Seta orowa no ku ramat ohaitare wa en kore.

Ranke tam kusu ku=ramat yokore, Seta oro wano ku=ramat ohaytare wa en=kore.


Shishi paro wano en yokore; Ruwe un, niwen beko kirawe orowa no en ohaitare wa en nu nisa ruwe ne na.

Sisi paro wano en=yokore; Ruwe un, niwen peko kiraw oro wano en ohaytare wa en=nu nisa ruwe ne na.


Ku iriwak utara otta E reihei ku nure kusu ne; Uwekari tumugeta E iramye ash kusu ne na.

Ku=irwak utar or ta E rehe ku=nure kusu ne; Uekari tumke ta E iramye as kusu ne na.


Ehoba koishitoma utara, Shinuma ramye yan; Yakob sanikiri echi utara anak ne Shinuma pasere yan; Obitta no okai Israeru sanikiri utara Shinuma koishitoma yan.

Ehoba koysitoma utar, Sinuma ramye yan; Yakob sanikiri eci utar anakne Sinuma pasere yan; Opittano okay Israeru sanikiri utar Sinuma koysitoma yan.


Shinuma anak ne otek sak guru koro ramusarakbe esapse bene ki etunne bene ki shomoki; Shui, nei guru otta koro nanuhu nuina shomoki: Koroka, Shinuma konishuk ita anu nisa ruwe ne gusu ne na.

Sinuma anakne otek sak kur kor ramusarakpe esapse pene ki etunne pene ki somo ki; Suy, ne kur or ta kor nanuhu nuyna somo ki: Korka, Sinuma konisuk hi ta anu nisa ruwe ne kusu ne na.


Poro uwekari oshiketa ku ramuayep Aokai gusu hetuku ruwe ne: Shinuma koishitoma utara kotchaketa ku ki uitaknu ambe ku kara kusu ne.

Poro uekari oske ta ku ramuayep Aokay kusu hetuku ruwe ne: Sinuma koysitoma utar kotcake ta ku=ki uytaknu anpe ku=kar kusu ne.


Ramu-rotcha utara aep e wa aeramushinne kusu ne: Ehoba hunara guru anak ne Shinuma koiramye kusu ne: E koro sambe otusashuishiri pakno ne yakka shiknure yan.

Ramu-rotca utar aep e wa a=eramusinne kusu ne: Ehoba hunara kur anakne Sinuma koyramye kusu ne: E=kor sanpe otu sasuysir pakno ne yakka siknure yan.


Obitta no okai moshiri kese anak ne Ehoba eshikarun wa otta hosari kusu ne: Moshirʼun uirup utara obitta E kotchaketa ongami kusu ne na.

Opittano okay mosir kese anakne Ehoba esikarun wa or ta hosari kusu ne: Mosir un uyrup utar opitta E kotcake ta onkami kusu ne na.


Moshiri anak Ehoba korope ne: Shinuma anak ne moshirʼun utara esapanep ne ruwe ne.

Mosir anak Ehoba kor pe ne: Sinuma anakne mosir un utar e=sapanep ne ruwe ne.


Moshirʼun mimush utara obitta ibe wa ongami ki kusu ne: Pana otta rap utara anak ne obitta Shinuma orun hepokiki kusu ne, Yaikota kon ramat shiknure eaikap guru ka nei no ki kusu ne.

Mosir un mimus utar opitta ipe wa onkami ki kusu ne: Pana or ta rap utar anakne opitta Sinuma orun hepokiki kusu ne, Yaykota kor ramat siknure eaykap kur ka néno ki kusu ne.


Shinuma otta yaishieiwangere utara okai; Ehoba orushpe oya ainu ikiri otta anure kusu ne. Nei utara araki wa okaketa hetuku kusu ne utara otta Ehoba oupeka ambe ye, Shinuma tambe kan nisa ruwe ne ari an ambe nure kusu ne na.

Sinuma or ta yaysieywankere utar okay; Ehoba oruspe oya aynu ikiri or ta a=nure kusu ne. Ne utar arki wa okake ta hetuku kusu ne utar or ta Ehoba owpeka anpe ye, Sinuma tanpe kan nisa ruwe ne ari an anpe nure kusu ne na.


EHOBA anak ne en resu Kamui ne; nepka en eikohaye ambe isam kusu ne.

EHOBA anakne en=resu Kamuy ne; nep ka en eykohaye anpe isam kusu ne.


Eu mun an ushiketa en hotkere: mo an wakka samaketa en tura ruwe ne.

Ew mun an uske ta en=hotkere: mo an wakka samake ta en tura ruwe ne.


Shinuma ku ramat shiturire: Shinuma kon reihei rengap gusu oheuge sak no an ruhu otta en tura ruwe ne.

Sinuma ku=ramat siturire: Sinuma kor rehe renkap kusu ohewke sak no an ruhu or ta en tura ruwe ne.


Ruwe newa, rai kurihi oma pinnai ku kush yakka, Wenbe ku shitoma shomoki; Aokai en tura no an: E koro kuwa E koro kanni en omaoma kusu ne gusu ne na.

Ruwe newa, ray kurihi oma pinnay ku=kus yakka, Wenpe ku=sitoma somo ki; Aokay en turano an: E=kor kuwa E=kor kanni en=omaoma kusu ne kusu ne na.


En ramushitnere utara shik-samata Aokai en gusu aep etokooiki:— Ku sapa kata shum E ota nisa; ku tuki anak ne ika ruwe ne.

En=ramusitnere utar sik-sama ta Aokay en kusu aep etokooyki:— Ku=sapa kata sum E ota nisa; ku=tuki anakne ika ruwe ne.


Son no un, pirikap newa ramuhaugep kane moshiri ku ko-hoppa pakno uweman no en kashirari araki kusu ne: Orowa, hembara pakno ne yakka Ehoba koro chisei ta ku oshiroma kusu ne na.

Sonno un, pirka p newa ramuhawkep kane mosir ku=ko-hoppa pakno uweman no en=kasirari arki kusu ne: Orowa, henpara pakno ne yakka Ehoba kor cise ta ku=osiroma kusu ne na.


MOSHIRI newa moshiri aeshikbe kane Ehoba ne korobe; Ingi-moshiri newa otta oshiroma utara Shinuma korobe ne.

Mosir newa mosir aesikpe kane Ehoba ne kor pe; Inki-mosir newa or ta osiroma utar Sinuma kor pe ne.


Shinuma anak nei ambe atui kata asama ande, Poro pesambe kata nei ambe atte nisa ruwe ne.

Sinuma anakne anpe atuy kata asama ante, Poro pesanpe kata ne anpe atte nisa ruwe ne.


Ehoba koro huru hemesu kusu ne guru nen ne ruwe? Shinuma koro ashkanne ushiketa ash kuni guru inan guru ne ruwe he an?

Ehoba kor hur hemesu kusu ne kur nen ne ruwe? Sinuma kor askanne uske ta as kuni kur inan kur ne ruwe he an?


Turusak tekehe newa ashkanne sambe koro; Keutum ta ohap ramepakari shomoki, Shunge uitaknup shomo ki guru ne ruwe ne.

Tursak tekehe newa askanne sanpe kor; Kewtum ta ohap ramepakari somo ki, Sunke uytaknup somo ki kur ne ruwe ne.


Nei guru anak ne Ehoba orowa no kashnukarape uk, Kashiobiuki Kamui wano oupekap akore kusu ne.

Ne kur anakne Ehoba oro wano kasnukarape uk, Kasiopiwki Kamuy wano owpekap a=kore kusu ne.


Shinuma hunara sanikiri utara anak ne ene ani ne, Yakob koro Kamui, E koro nanuhu hunara utara ene ani ne ruwe ne. [Sera.]

Sinuma hunara sanikiri utar anakne ene ani ne, Yakob kor Kamuy, E=kor nanuhu hunara utar ene ani ne ruwe ne. [Sera.]


Aa apa-ushta ne echi utare, koro sapaha hetari yan; Otusashuishiri pakno an apa-ushta, ahetari wa okai yan; Orowa, nupeki koro Moshiri shikkashimap ahun kusu ne na.

Aa apa-us ta ne eci utar, kor sapaha hetari yan; Otu sasuysir pakno an apa-us ta, a=hetari wa okay yan; Orowa, nupeki kor Mosir sikkasimap ahun kusu ne na.


Nupeki koro moshiri shikkashimap anak ne nen ne ruwe he an? Tumashnu wa kiroroashnu Ehoba ne, Tumi gusu kiroroashnu Ehoba ne ruwe ne.

Nupeki kor mosir sikkasimap anakne nen ne ruwe he an? Tumasnu wa kiroroasnu Ehoba ne, Tumi kusu kiroroasnu Ehoba ne ruwe ne.


Aa apa-ushta ne echi utare, koro sapaha hetari yan; Ruwe un, otusashuishiri pakno an apaha, nei ambe hetari yan; Orowa, nupeki koro Moshiri shikkashimap ahun kusu ne na.

Aa apa-us ta ne eci utar, kor sapaha hetari yan; Ruwe un, otu sasuysir pakno an apaha, ne anpe hetari yan; Orowa, nupeki kor Mosir sikkasimap ahun kusu ne na.


Tap nupeki koro Moshiri shikkashimap anak ne nen ne ruwe he an? Inne tumi-koro utara koro Ehoba ne, Shinuma anak Moshiri shikkashima nupeki koro Kamui ne ruwe tap an na. [Sera.]

Tap nupeki kor Mosir sikkasimap anakne nen ne ruwe he an? Inne tumi-kor utar kor Ehoba ne, Sinuma anak Mosir sikkasima nupeki kor Kamuy ne ruwe tapan na. [Sera.]


Aa ku goro Kamui, Aokai gusu ku eyaikopashte nisa, Iteki en yainikoshmare wa en kore: En epokba utara iteki en annokara kuni ne kara wa en kore.

Aa ku=kor Kamuy, Aokay kusu ku=e=yaykopaste nisa, Iteki en yaynikosmare wa en=kore: En epokpa utar iteki en=annokar kuni ne kar wa en=kore.


Ruwe un, E orun eyaikopashte utara yainikoroshma shomoki; Ikkewe sak no kokandama ki utara anak ne ayainikoroshmare kusu ne.

Ruwe un, E orun e=yaykopaste utar yaynikorosma somo ki; Ikkewe sak no kokantama ki utar anakne ayaynikorosmare kusu ne.


Aa Ehoba, E kon ruhu en nukare, E koro apkash kuni ru en epakashnu wa en kore.

Aa Ehoba, E=kor ruhu en=nukare, E=kor apkas kuni ru en=epakasnu wa en=kore.


E koro sonep otta en enoye wa en epakashnu wa en kore; En kashiobiuki Kamui E ne ruwe ne gusu ne na; To ebitta Aokai gusu ku chipachipa ruwe ne.

E=kor sonep or ta en=enoye wa en=epakasnu wa en=kore; En=kasiopiwki Kamuy E ne ruwe ne kusu ne na; To epitta Aokay kusu ku=cipacipa ruwe ne.


Aa Ehoba, E koro omap an rampokiwen irenga bene E koro ramuhauge irenga hene anak Fushkotoi wano an ambe ne gusu eshikarun wa en kore.

Aa Ehoba, E=kor omap an ranpokiwen irenka pene E=kor ramuhawke irenka hene anak Huskotoy wano an anpe ne kusu esikarun wa en=kore.


Ponram ita ku ki katpak hene ku ohaitap hene iteki eshikarun wa en kore: Aa Ehoba, omap an ramuhauge irenga E koro gusu, Pirika irenga E koro wa an gusu, en eshikarun wa en kore.

Ponram hi ta ku=ki katpak hene ku ohaytap hene iteki esikarun wa en=kore: Aa Ehoba, omap an ramuhawke irenka E=kor kusu, Pirka irenka E=kor wa an kusu, en=esikarun wa en=kore.


Ehoba anak ne pirikap ne, oupekap ne: Tambe gusu katpak ki utara otta ruhu epakashnu kusu ne.

Ehoba anakne pirka p ne, owpekap ne: Tanpe kusu katpak ki utar or ta ruhu epakasnu kusu ne.


Shinuma anak ne aesanniyop otta ramu-rotcha utara ani: Ramu-rotcha utara otta koro ru epakashnu kusu ne.

Sinuma anakne aesanniyop or ta ramu-rotca utar ani: Ramu-rotca utar or ta kor ru epakasnu kusu ne.


Ehoba koro uitaknup newa ekamhaktep shikkashima guru gusu Obitta no okai Shinuma kon ruhu anak omap an ramuhauge ambe ne, sonep ne ruwe ne.

Ehoba kor uytaknup newa ekamhaktep sikkasima kur kusu Opittano okay Sinuma kor ruhu anak omap an ramuhawke anpe ne, sonep ne ruwe ne.


Aa Ehoba, E kon reihei irenga gusu ku wen-buri tusare wa en kore, Nei ambe porobe ne ruwe ne gusu ne na.

Aa Ehoba, E=kor rehe irenka kusu ku=wen-puri tusare wa en=kore, Ne anpe poro p ne ruwe ne kusu ne na.


Ehoba koishitoma guru nen ne ruwe? Nei guru numge kuni ruhu Shinuma epakashnu kusu ne na.

Ehoba koysitoma kur nen ne ruwe? Ne kur numke kuni ruhu Sinuma epakasnu kusu ne na.


Kon ramat pirika no oshiroma kusu ne: Aige, koro sanikiri anak ne moshiri eikeshkoro kusu ne na.

Kor ramat pirkano osiroma kusu ne: Ayke, kor sanikiri anakne mosir eykeskoro kusu ne na.


Ehoba koro nuina no an ukoramkorobe anak ne Shinuma ko-ishitoma utara tura an; Shinuma nei utara otta koro uitaknup nukare kusu ne.

Ehoba kor nuyna no an ukoramkorope anakne Sinuma ko-isitoma utar tura an; Sinuma ne utar or ta kor uytaknup nukare kusu ne.


Ku shiki anak ne ramma Ehoba orun ingara wa okai; Shinuma anak ne ya wano ku kema etaye ruwe ne kusu ne na.

Ku=siki anakne ramma Ehoba orun inkar wa okay; Sinuma anakne ya wano ku=kema etaye ruwe ne kusu ne na.


En orun hosari hine pirika irenga sange wa en kore; Kuani yaitura wa an otek-sak guru ku ne ruwe ne.

En=orun hosari hine pirka irenka sanke wa en=kore; Kuani yaytura wa an otek-sak kur ku ne ruwe ne.


Ku keutum ta okai yairamhekomo ambe anak ne aporore wa an, Ramusarakbe wano en ohaitare wa en kore.

Ku=kewtum ta okay yayramhekomo anpe anakne a=porore wa an, Ramusarakbe wano en ohaytare wa en=kore.


Ku oknatarap ku nuwapbe esanniyo wa Obitta no okai ku ki katpak tusare wa en kore.

Ku oknatarap ku nuwappe esanniyo wa Opittano okay ku=ki katpak tusare wa en=kore.


En epokba utara inne ne gusu, nei utara esanniyo wa en kore; Nei utara yupke aetunnep ani en etunne ruwe ne.

En epokpa utar inne ne kusu, ne utar esanniyo wa en=kore; Ne utar yupke aetunnep ani en=etunne ruwe ne.


Aa ku ramat shikkashima hine en kashiobiuki wa en kore; Aokai gusu ku eyaikopashte, aige, iteki ku yainikoroshma kuni ne kara wa en kore.

Aa ku=ramat sikkasima hine en=kasiopiwki wa en=kore; Aokay kusu ku=e=yaykopaste, ayke, iteki ku=yaynikorosma kuni ne kar wa en=kore.


Oupekap newa keutum oheuge sak no an ambe en shikkashima, Aokai gusu ku chipachipa ruwe ne gusu ne na.

owpekap newa kewtum ohewke sak no an anpe en=sikkasima, Aokay kusu ku=cipacipa ruwe ne kusu ne na.


Aa Kamui, obitta no okai ki yairamhekomo ambe wano Israeru un utara kikiraye wa en kore.

Aa Kamuy, opittano okay ki yayramhekomo anpe wano Israeru un utar kikiraye wa en=kore.


AA Ehoba, oheuge sak no ku apkash gusu, en koipishi wa en kore; Utumashi shomoki no Ehoba gusu ku eyaikopashte nisa ruwe ne.

Aa Ehoba, ohewke sak no ku=apkas kusu, en koypisi wa en=kore; Utumasi somo ki no Ehoba kusu ku=e=yaykopaste nisa ruwe ne.


Aa Ehoba, en pishi wa en esanniyo wa en kore; Ku keutum newa kinop shiruwande wa en kore.

Aa Ehoba, en=pisi wa en=esanniyo wa en=kore; Ku=kewtum newa kinop siruwante wa en=kore.


E sange omap an ramuhauge-i anak ne ku shik samata an; Orowa, E koro sonep otta ku apkash nisa ruwe ne gusu ne na.

E sanke omap an ramuhawke hi anakne ku=sik sama ta an; Orowa, E=kor sonep or ta ku=apkas nisa ruwe ne kusu ne na.


Irara utara tura shomo ku a nisa; Shui, kokandama ki utara ukoiram no shomo ku ahun kusu ne.

Irara utar tura somo ku=a nisa; Suy, kokantama ki utar ukoyram no somo ku=ahun kusu ne.


Wen utara uwekari ku etunne, Orowa, akokatpak utara tura ku a shomoki kusu ne.

Wen utar uekari ku=etunne, Orowa, a=kokatpak utar tura ku=a somo ki kusu ne.


Turu sakbe ani ku tekehe ku furaye kusu ne; Ene ku an wa, aa Ehoba, E koro yange set orun ku oman kusu ne na:

Tur sak pe ani ku=tekehe ku=huraye kusu ne; Ene ku=an wa, aa Ehoba, E=kor yanke set orun ku=oman kusu ne na:


Yaiiraige hau ku ashte kuni gusu, Samata, E ki aeiyokunnure ikip anure kuni gusu ne na.

Yayirayke haw ku=aste kuni kusu, Sama ta, E ki aeiyokunnure iki p a=nure kuni kusu ne na.


Aa Ehoba, otta E oshiroma kenru, Otta E nupeki an ushike ku omap ruwe ne.

Aa Ehoba, or ta E osiroma kenru, Or ta E nupeki an usike ku=omap ruwe ne.


Akokatpak utara otta iteki ku keutum arapare; Kem un utara otta iteki ku ramat omande wa en kore:

A=kokatpak utar or ta iteki ku=kewtum arpare; Kem un utar or ta iteki ku=ramat omante wa en=kore:


Nei utara koro teke otta irarape okai, Koro shimon teke wairo ani aeshik wa an ruwe ne.

Ne utar kor teke or ta irara p okay, Kor simon teke wayro ani a=esik wa an ruwe ne.


Koroka, kuani anak ne oupeka no ku apkash kusu ne: En kikiraye, pirika irenga sange wa en kore.

Korka, kuani anakne owpekano ku=apkas kusu ne: En kikiraye, pirka irenka sanke wa en=kore.


Ku kema anak ne kaptek ushiketa ash: Uwekari otta Ehoba ku iramye kusu ne na.

Ku=kema anakne kaptek uske ta as: Uekari or ta Ehoba ku=iramye kusu ne na.


EHOBA anak ne ku pekere ne, en kashiobiukip ne ruwe ne; en ishitomarep nen ne ruwe? Ehoba anak ne ku inotu un kiroro ne; inan guru gusu ku kimatek ruwe be an?

EHOBA anakne ku=peker ne, en kasiopiwkip ne ruwe ne; en isitomarep nen ne ruwe? Ehoba anakne ku=inotu un kiroro ne; inan kur kusu ku=kimatek ruwe pe an?


En epokba utara, en etunne wa wen-buri ki utara anak ne ku kam ibe gusu en orun araki ita, Nei utara epetchiu wa hachin nisa ruwe ne.

En epokpa utar, en=etunne wa wen-puri ki utar anakne ku=kam ipe kusu en=orun arki hi ta, Ne utar epetciw wa hacir nisa ruwe ne.


Poro inne utara en epokba gusu araki wa okai yakka, Ku keutum anak ne ishitoma shomoki: En kotumi an ap an yakka Ku keutum oshitchiure kusu ne.

Poro inne utar en epokpa kusu arki wa okay yakka, Ku=kewtum anakne isitoma somo ki: En kotumi an ap an yakka Ku=kewtum ositciwre kusu ne.


Ehoba otta ku koramkorope shinep an, nei ambe ku hunara kusu ne; Kuani rai pakno Ehoba kora kenru ta ku oshiroma wa, Shinuma koro aekiroro ambe ku nukara, wa kora kenru ta uwepekennu ku ki kuni ambe ne.

Ehoba or ta ku koramkorope sinep an, ne anpe ku=hunara kusu ne; Kuani ray pakno Ehoba kor kenru ta ku=osiroma wa, Sinuma kor aekiroro anpe ku=nukar, wa kor kenru ta uwepekennu ku=ki kuni anpe ne.


Wen orushpe an toho ta Shinuma nuina no koro kash ta en shikkashima; Koro kash makun an ushiketa en nuina kusu ne; Watara kata Shinuma en riknare wa ande kusu ne na.

Wen oruspe an toho ta Sinuma nuyna no kor kas ta en=sikkasima; Kor kas makun an uske ta en=nuyna kusu ne; Watara kata Sinuma en riknare wa ante kusu ne na.


Orowa tane anak en okari ta okai en epokba utara enkashita ku sapa ariknapuni kusu ne; Orowa, nupetne an ayangep Shinuma koro kash otta ku yange; Shinotcha ku ki, ruwe un, iramye kuni shinotcha Ehoba otta shinotcha ku ki kusu ne na.

Orowa tane anak en=okari ta okay en epokpa utar enkasi ta ku=sapa a=riknapuni kusu ne; Orowa, nupetne an ayankep Sinuma kor kas or ta ku=yanke; Sinotca ku=ki, ruwe un, iramye kuni sinotca Ehoba or ta sinotca ku=ki kusu ne na.


Aa Ehoba, ku hawe ani e konishuk ita en nu wa en kore: Orowa, pirika irenga sange hine ese itak ki wa en kore.

Aa Ehoba, ku hawe ani e konisuk hi ta en=nu wa en=kore: Orowa, pirka irenka sanke hine ese itak ki wa en=kore.


Ku nanuhu hunara yan, sekoro E ye ita, ku keutum E otta ene ese ki-hi:— Ehoba, E nanuhu ku hunara kusu ne na, sekoro itak nisa ruwe ne.

Ku=nanuhu hunara yan, sekor E ye hi ta, ku=kewtum E or ta ene ese ki hi:— Ehoba, E nanuhu ku=hunara kusu ne na, sekor itak nisa ruwe ne.


En otta iteki E nanuhu nuina wa en kore; Iteki irushka wa oyakta en omande; Aokai anak ne en kashiobiukip ne; Aa en kashiobiuki Kamui, iteki en osura; iteki en emaka wa en kore.

En or ta iteki E nanuhu nuyna wa en=kore; Iteki iruska wa oyak ta en=omante; Aokay anakne en kasiopiwkip ne; Aa en=kasiopiwki Kamuy, iteki en=osura; iteki en=emaka wa en=kore.


Ku michi newa ku habo anak ne en emaka nisa, Koroka, Ehoba anak en shikkashima kusu ne.

Ku=mici newa ku=hapo anakne en=emaka nisa, Korka, Ehoba anak en=sikkasima kusu ne.


Aa Ehoba, E kon ruhu en epakashnu; En epokba utara okai gusu, Kaptek ru orun en ani wa en kore.

Aa Ehoba, E=kor ruhu en=epakasnu; En epokpa utar okay kusu, Kaptek ru orun en ani wa en=kore.


Keutum rengaine iotta ki rusui en epokba utara orun iteki en ekoshi wa en kore; Ramu-nishtep hussei hene ki, shungep ani en eiyon-nuppa hene ki utara hopumba shiri ki ruwe ne gusu ne na.

Kewtum renkayne iotta ki rusuy en epokpa utar orun iteki en=ekosi wa en=kore; Ramu-nistep husse hene ki, sunkep ani en eiyon-nuppa hene ki utar hopunpa siriki ruwe ne kusu ne na.


Shiknu pito moshiri kata, Ehoba pirika ambe ku nukara kuni shomo ku eishokoro yak anak humi!

Siknu pito mosir kata, Ehoba pirka anpe ku=nukar kuni somo ku=eysokor yakanak humi!


Ehoba gusu chipachipa Tumashnu no okai, orowa, Shinuma e koro keutum rametokte kusu ne, Ruwe un, Ehoba echipachipa yan.

Ehoba kusu cipacipa Tumasnu no okay, orowa, Sinuma e=kor kewtum rametokte kusu ne, Ruwe un, Ehoba ecipacipa yan.


AA Ehoba, E orun ku konishuk kusu ne; Ku Watara, iteki en eashpa wa en kore; En otta Aokai shomo itak yakun, Shui otta rap utara ku koheraye kusu ne gusu ne na.

Aa Ehoba, E orun ku konisuk kusu ne; Ku Watara, iteki en=easpa wa en=kore; En or ta Aokay somo itak yakun, Suy or ta rap utar ku=koheraye kusu ne kusu ne na.


Hawe ku ashte ita, E koro ashkanne ushike orun teke ku puni ita, Ku koramkoro itak hawe nu wa en kore.

Hawe ku=aste hi ta, E=kor askanne usike orun teke ku=puni hi ta, Ku=koramkor itak hawe nu wa en=kore.


Wen utara newa katpak ki utara tura Iteki a en shirende kuni ne kara wa en kore; Nei utara anak ne aota un utara otta itomo itak ye, Koroka, keutum ta wenbe an ruwe ne.

Wen utar newa katpak ki utar tura Iteki a en sirente kuni ne kar wa en=kore; Ne utar anakne a=o ta un utar or ta i=tom itak ye, Korka, kewtum ta wenpe an ruwe ne.


Nei utara ikichi nei no, koro iki wenbe an nei no kore wa en kore; Teke ani karape apakari wa Koro kunip koropare wa en kore.

Ne utar ikici néno, kor iki wenpe an néno kore wa en=kore; Teke ani kar pe apa kari wa Kor kunip korpare wa en=kore.


Nei utara anak ne Ehoba ki ikip esanniyo shomoki, Shinuma teke ani akarape shomo esanniyo gusu, Nei utara aisamka wa shomo aroshkire kusu ne na.

Ne utar anakne Ehoba ki iki p esanniyo somo ki, Sinuma teke ani a=karpe somo esanniyo kusu, Ne utar a=ysamka wa somo a=roskire kusu ne na.


Ehoba anak ne anunuke ne, Ku ki koramkoro itak hawe nu nisa ruwe ne gusu ne na.

Ehoba anakne a=nunuke ne, Ku=ki koramkor itak hawe nu nisa ruwe ne kusu ne na.


Ehoba anak ne ku goro kiroro ne ku kikhumbe ne; Ku keutum anak ne Shinuma gusu eyaikopashte nisa ruwe ne, awa, a en kashiobiuki ruwe ne: Tambe gusu, ku keutum poron no nupetne; Ku goro shinotcha ani Shinuma orun ku reika kusu ne na.

Ehoba anakne ku=kor kiroro ne ku kikhunpe ne; Ku=kewtum anakne Sinuma kusu e=yaykopaste nisa ruwe ne, awa, a en=kasiopiwki ruwe ne: Tanpe kusu, ku=kewtum poronno nupetne; Ku=kor sinotca ani Sinuma orun ku=rek kusu ne na.


Ehoba anak ne nei utara kiroro ne, Koro shum kashiaota guru gusu an tumashnu kashiobiuki chashi ne ruwe ne.

Ehoba anakne ne utar kiroro ne, Kor sum kasiaota kur kusu an tumasnu kasiopiwki casi ne ruwe ne.


E koro utara kashiobiuki, E koro eikeshkoro utara nunuke; Samata, nei utara ibere, otusashuishiri pakno ne yakka rikoshma wa en kore.

E=kor utar kasiopiwki, E=kor eykeskoro utar nunuke; Sama ta, ne utar ipere, otu sasuysir pakno ne yakka rikosma wa en=kore.


KAMUI poho ne echi utara, Ehoba otta, Ehoba otta nupeki newa kiroro yange yan.

Kamuy poho ne eci utar, Ehoba or ta, Ehoba or ta nupeki newa kiroro yanke yan.


Shinuma reihei gusu an kuni nupeki, Ehoba otta kore yan; Ashkanne utomchiurep koro wa Ehoba ko-ongami yan.

Sinuma rehe kusu an kuni nupeki, Ehoba or ta kore yan; Askanne utomciwrep kor wa Ehoba ko-onkami yan.


Ehoba hawe anak ne wakka kata an; Inne wakka kata rok Ehoba ne nupeki Kamui anak ne. Kamui-hum ashte ruwe ne

Ehoba hawe anakne wakka kata an; Inne wakka kata rok Ehoba ne nupeki Kamuy anakne. Kamuy-hum aste ruwe ne


Ehoba koro hawehe anak ne kiroroashnup ne: Ehoba koro hawe araguru ne ruwe ne.

Ehoba kor hawehe anakne kiroroasnup ne: Ehoba kor hawe a=rakur ne ruwe ne.


Ehoba hawehe anak ne shungu-ni kaye, Ruwe un, Ehoba anak Rebanon un shungu-ni humne pereke ruwe ne.

Ehoba hawehe anakne sunku-ni kaye, Ruwe un, Ehoba anak Rebanon un sunku-ni humne perke ruwe ne.


Pon beko korachi nei ambe terekere; Puri yupke upen beko korachi Rebanon newa Sirion terekere ruwe ne.

Pon peko koraci ne anpe terkere; Puri yupke upen peko koraci Rebanon newa Sirion terkere ruwe ne.


Ehoba hawehe anak ne abe-nui otuye ruwe ne.

Ehoba hawehe anakne ape-nuy otuye ruwe ne.


Ehoba hawe nup iuninkare; Kadesh nup Ehoba iuninkare shiriki.

Ehoba hawe nup iwninkare; Kades nup Ehoba iwninkare siriki.


Ehoba hawe anak ne momambe iuninkare, Samata, nitai tusare ruwe ne: Shinuma kora kenru ta obitta no okaibe anak, Araguru, ari ye ruwe ne.

Ehoba hawe anakne momanpe iwninkare, Sama ta, nitay tusare ruwe ne: Sinuma kor kenru ta opittano okaype anak, A=rakur, ari ye ruwe ne.


Ehoba anak ne pesambe kata rok; Ruwe un, Ehoba rok wa hembara pakno ne yakka Moshiri shikkashima ruwe ne.

Ehoba anakne pesanpe kata rok; Ruwe un, Ehoba rok wa henpara pakno ne yakka Mosir sikkasima ruwe ne.


Ehoba anak ne koro utare otta kiroro koropare; Itomo irenga ani Ehoba anak koro utara nunuke kusu ne na.

Ehoba anakne kor utar or ta kiroro korpare; I=tom irenka ani Ehoba anak kor utar nunuke kusu ne na.


Iyohaichish. Nei kenru ayange ita shinotcha ki kuni Dabid karape.

Iyohaycis. Ne kenru a=yanke hi ta sinotcaki kuni Dabid kar pe.


AA Ehoba, Aokai anak ne en riknare nisa ruwe ne gusu, Ku iramye na, En epokba utara orowa no, shomo a en rapokikara kuni ne E ki nisa ruwe ne.

Aa Ehoba, Aokay anakne en riknare nisa ruwe ne kusu, Ku=iramye na, En epokpa utar oro wano, somo a en rapokikara kuni ne E ki nisa ruwe ne.


Aa ku goro Ehoba Kamui, E orun ku konishuk nisa, awa, Aokai en iwangere nisa ruwe ne na.

Aa ku=kor Ehoba Kamuy, E orun ku konisuk nisa, awa, Aokay en=iwankere nisa ruwe ne na.


Aa Ehoba, Aokai anak ne ku ramat Sheo wano yange; Iteki shui orun rap utara tura no ku ran kuni ne en shiknure nisa ruwe ne.

Aa Ehoba, Aokay anakne ku=ramat Seo wano yanke; Iteki suy orun rap utar turano ku=ran kuni ne en=siknure nisa ruwe ne.


Aa ashkanne echi utara, Ehoba otta iyohaichish shinotchaki yan; Shinuma koro Ashkanne-i gusu yaiiraige ki yan.

Aa askanne eci utar, Ehoba or ta iyohaycis sinotcaki yan; Sinuma kor Askanne hi kusu yayirayke ki yan.


Shinuma kinrakara ambe anak ne nisako ta patek an, Koro pirika irenga anak moshiri ko-hoppa pakno an ruwe ne: Onuman chish ambe anak ne reushi kuni ne ahun, Koroka, kunneiwano nupetne hawe an na.

Sinuma kinrakar anpe anakne nisako ta patek an, Kor pirka irenka anak mosir ko-hoppa pakno an ruwe ne: Onuman cis anpe anakne rewsi kuni ne ahun, Korka, kunneywano nupetne hawean na.


Kuani anak, aeyaiepirikare an ita, Samma pakno shomo ku moimoyege kusu ne, ari ku itak.

Kuani anak, aeyayepirikare an hi ta, Samma pakno somo ku moymoyeke kusu ne, ari ku=itak.


Ehoba, Aokai anak ne irenga sange wa ku goro nupuri tumashnu no ashte nisa: E koro nanuhu E nuina gusu, ku chiukopoye nisa ruwe ne.

Ehoba, Aokay anakne irenka sanke wa ku=kor nupuri tumasnu no aste nisa: E=kor nanuhu E nuyna kusu, ku=ci=wkopoye nisa ruwe ne.


Aa Ehoba, E orun ku konishuk nisa; Ehoba otta ku koramkoro ku ki nisa ruwe ne:

Aa Ehoba, E orun ku konisuk nisa; Ehoba or ta ku=koramkor ku=ki nisa ruwe ne:


Shui orun ku ran ita, ku kem gusu nep pirika ambe an a? Koponchi anak ne E ramye kusu ne ya? nei ambe anak E koro sonep assuru ashte ya?

Suy orun ku=ran hi ta, ku=kem kusu nep pirka anpe an a? Koponci anakne E ramye kusu ne ya? ne anpe anak E=kor sonep assuru aste ya?


Aa Ehoba, nu wa pirika irenga sange wa en kore: Aa Ehoba, en ikashiu wa en kore.

Aa Ehoba, nu wa pirka irenka sanke wa en=kore: Aa Ehoba, en ikasiw wa en=kore.


Aokai anak ne ku ki yaituwashkarap itasare wa en rimsere nisa ruwe ne: Aokai ku goro aeshiyuk amip pita wa yainuchattek-i ani en kut-kore nisa ruwe ne.

Aokay anakne ku=ki yaytuwaskarap itasare wa en=rimsere nisa ruwe ne: Aokay ku=kor a=esiyuk amip pita wa yaynucattek hi ani en=kut-kore nisa ruwe ne.


Tambe gusu ku ramat mo no an shomoki no iyohaichish E orun shinotchaki kusu ne. Aa ku goro Ehoba Kamui, otusashuishiri pakno ne yakka E ko-yaiiraige ash na.

Tanpe kusu ku=ramat mo no an somo ki no iyohaycis E orun sinotcaki kusu ne. Aa ku=kor Ehoba Kamuy, otu sasuysir pakno ne yakka E ko-yayirayke as na.


Shinotcha rekte esapane guni gusu; Dabid kara iyohaichish.

Sinotca rekte esapane kuni kusu; Dabid kar iyohaycis.


AA Ehoba, Aokai gusu ku eyaikopashte; ramma pakno iteki a en yainikoroshmare kuni ne kara wa en kore. E koro oupeka irenga sange wa en honnere wa en kore.

Aa Ehoba, Aokay kusu ku=e=yaykopaste; ramma pakno iteki a en yaynikorosmare kuni ne kar wa en=kore. E=kor owpeka irenka sanke wa en=honnere wa en=kore.


E koro kisara en orun atte hine tunashino en kashiobiuki wa en kore: Aokai anak ne ku goro tumashnu watara, en kaobiuki gusu an chashi ne kuni yaikara wa en kore.

E=kor kisara en=orun atte hine tunasno en=kasiopiwki wa en=kore: Aokay anakne ku=kor tumasnu watara, en kaopiwki kusu an casi ne kuni yaykar wa en=kore.


Aokai anak ne ku watara ne, ku chashi E ne; Tambe gusu E reihei rengap gusu en ani hine en epakashnu wa en kore.

Aokay anakne ku watara ne, ku=casi E ne; Tanpe kusu E rehe renkap kusu en ani hine en=epakasnu wa en=kore.


Nei utara nuina no en gusu are ya orowa no en etaye wa en kore; Aokai anak ne ku goro kiroro E ne ruwe ne gusu ne na.

Ne utar nuyna no en kusu are ya oro wano en=etaye wa en=kore; Aokay anakne ku=kor kiroro E ne ruwe ne kusu ne na.


E teke orun ku ramat ku ande ruwe ne: Aa Sone Kamui Ehoba, Aokai anak ne en kikiraye nisa.

E teke orun ku=ramat ku=ante ruwe ne: Aa Sone Kamuy Ehoba, Aokay anakne en kikiraye nisa.


Oba raka isambe konoburu utara E etunne: Koroka, Ehoba gusu ku eyaikopashte nisa ruwe ne.

Op raka i=sanpe konopuru utar E etunne: Korka, Ehoba kusu ku=e=yaykopaste nisa ruwe ne.


Ku yaikopuntek hine E koro rampoken gusu ku enupetne kusu ne: Aokai anak ne ku ki shirikirap nukan nisa; Ku ramat yairamhekomo ita Aokai eramu nisa ruwe ne.

Ku=yaykopuntek hine E=kor ranpoken kusu ku=enupetne kusu ne: Aokay anakne ku=ki sirkirap nukar nisa; Ku=ramat yayramhekomo hi ta Aokay eramu nisa ruwe ne.


En epokba utara koro teke otta Aokai anak ne shomo en arapare; Ku koro kema poro ushiketa E ashte nisa ruwe ne.

En epokpa utar kor teke or ta Aokay anakne somo en=arpare; Ku=kor kema poro uske ta E aste nisa ruwe ne.


Aa Ehoba ku yairamhekomo gusu pirika irenga sange wa en kore: Ku oknatara gusu ku shikihi nin, ku ramat newa ku netobake ne yakka.

Aa Ehoba ku yayramhekomo kusu pirka irenka sanke wa en=kore: Ku=oknatara kusu ku=sikihi nin, ku=ramat newa ku=netopake ne yakka.


Kuani ramuoknatara wa moshiri koapkash, nuwap ki wa ku paha isam: Ku goro kiroro anak ne wen-buri gusu epetchiu nisa, shui, ku pone nin wa isam ruwe ne na.

Kuani ramuoknatara wa mosir koapkas, nuwap ki wa ku=paha isam: Ku=kor kiroro anakne wen-puri kusu epetciw nisa, suy, ku=pone nin wa isam ruwe ne na.


Obitta no okai en ramushitnere utara gusu ayainikoroshmap ku ne, Ruwe ne wa, aota un utara gusu nei no ku an shiri, aeamkiri utara gusu ashitomap ku ne; Soita ku an wa en nukara utara anak ne en okira nisa ruwe ne.

Opittano okay en=ramusitnere utar kusu ayaynikorosmap ku ne, Ruwe ne wa, a=o ta un utar kusunéno ku=an siri, aeamkiri utar kusu asitomap ku ne; Soy ta ku=an wa en=nukar utar anakne en=okira nisa ruwe ne.


Shomo aeshkarun no an rai guru korachi a en oira wa ku an: Ameshpa sei shintoko korachi ku ne ruwe ne.

Somo a=eskarun no an raykur koraci a en=oyra wa ku=an: A=mespa sey sintoko koraci ku ne ruwe ne.


Inne utara ye ohaigekara itak ku nu nisa, En pishkaniketa aekimatekbe an: Nei utara en gusu ukoramkoro ita Ku inotu auk kuni ne esanniyo nisa ruwe ne.

Inne utar ye ohaykekar itak ku=nu nisa, En=piskanike ta aekimatekpe an: Ne utar en kusu ukoramkor hi ta Ku=inotu auk kuni ne esanniyo nisa ruwe ne.


Koroka, aa Ehoba, E orun ku eyaikopashte nisa, Aokai anak ne ku goro Kamui ne sekoro ku itak nisa ruwe ne.

Korka, aa Ehoba, E orun ku=e=yaykopaste nisa, Aokay anakne ku=kor Kamuy ne sekor ku=itak nisa ruwe ne.


Ku paha anak ne E tekehe ta okai: En epokba utara orowa no hene, en keshke utara koro teke wano hene en pita wa en kore.

Ku=paha anakne E tekehe ta okay: En epokpa utar oro wano hene, en=keske utar kor teke wano hene en=pita wa en=kore.


E koro uitek guru orun E nanuhu hereatte wa en kore; E koro omap an ramuhauge irenga gusu en kashi-obiuki wa en kore.

E=kor uytek kur orun E nanuhu hereatte wa en=kore; E=kor omap an ramuhawke irenka kusu en=kasi-opiwki wa en=kore.


Aa Ehoba, kuani E konishuk gusu, iteki a en yainikoroshmare kuni ne kara wa en kore: Wen utara ayainikoroshmare wa Sheo oshiketa mo no okai kuni kara wa en kore.

Aa Ehoba, kuani E konisuk kusu, iteki a en yaynikorosmare kuni ne kar wa en=kore: Wen utar ayaynikorosmare wa Seo oske ta mo no okay kuni kar wa en=kore.


Pakesara wa esapse, Shomo yaikatanu no oupeka utara ohaigekara guru Koro shunge papush shomo itak kuni ne kara wa en kore.

Pakesara wa esapse, Somo yaykatanu no owpeka utar ohaykekar kur Kor sunke papus somo itak kuni ne kar wa en=kore.


Utara poho utara shiksamata Aokai gusu eyaikopashte, E koishitoma utara gusu Aokai eumashnu pirika ambe anak ne nep poro humi!

Utar poho utar siksamata Aokay kusu e=yaykopaste, E koysitoma utar kusu Aokay ewmasnu pirka anpe anakne nep poro humi!


Utara oshke esanniyop gusu E an i otta nei utara E nuina kusu ne: Parumbe sakayo gusu nuina no E koro kash ta ashikkashima kusu ne na.

Utar oske esanniyop kusu E an i or ta ne utar E nuyna kusu ne: Parunpe sakayo kusu nuyna no E=kor kas ta a=sikkasma kusu ne na.


Ehoba anak ne anunuke ne: Tumashnu machiya otta koro aeiyokunnure an omap an ramuhaugep atte nisa ruwe ne gusu ne na.

Ehoba anakne a=nunuke ne: Tumasnu maciya or ta kor aeiyokunnure an omap an ramuhawkep atte nisa ruwe ne kusu ne na.


Kuani anak, E shiksam wano a en otuye an ari chashnu no ku ye nisa: Yakka, E orun ku konishuk ita ku ki koramkoro hau E nu nisa ruwe ne.

Kuani anak, E siksam wano a en=otuye an ari casnu no ku=ye nisa: Yakka, E orun ku konisuk hi ta ku=ki koramkor hawE nu nisa ruwe ne.


Ehoba koro ashkanne utara, Shinuma omap yan: Ehoba anak ne Oupeka ambe shikkashima Orowa, pakesara ambe ki guru itasa ambe nuye an no koropare ruwe ne.

Ehoba kor askanne utar, Sinuma omap yan: Ehoba anakne Owpeka anpe sikkasima Orowa, pakesara anpe ki kur itasa anpe nuye an no korpare ruwe ne.


Ehoba gusu echipachipa echi utara, Yaitumashnure wa koro keutum rametokte yan.

Ehoba kusu ecipacipa eci utar, Yaitumashnure wa kor kewtum rametokte yan.


AKI ohaita buri atusare, koro katpak akamure wa an gurʼanak ne anunuke ne ruwe ne.

Aki ohay ta puri atusare, kor katpak a=kamure wa an kur anakne a=nunuke ne ruwe ne.


Otta Ehoba anak ne wen-buri kore shomoki, Kon ramat oshiketa irarape isam gurʼanak ne anunuke ne.

Or ta Ehoba anakne wen-puri kore somo ki, Kor ramat oske ta irara p isam kur anakne a=nunuke ne.


Mo no ku an ita, to ebitta ku nuwap gusu, Ku pone anak ne onne ne ruwe ne.

Mo no ku=an hi ta, to epitta ku=nuwap kusu, Ku=pone anakne onne ne ruwe ne.


Tokap to hene kunne to hene E teke anak ne en kashiketa pase ruwe ne gusu, Ku pehe anak aitasare wa sak-un-pa satpe korachi sat nisa ruwe ne. [Sera.]

Tokap to hene kunne to hene E teke anakne en=kasike ta pase ruwe ne kusu, Ku=pehe anak aytasare wa sak-un-pa satpe koraci sat nisa ruwe ne. [Sera.]


Ku katpak E orun ku eyaipushi nisa, ku goro wen-buri shomo ku eshina: Ehoba orun ku ohaitap ku pushpusu kusu ne, sekoro ku itak; Awa, ku goro katpak wenbe Aokai tusare nisa ruwe ne na.

Ku katpak E orun ku eyaypusi nisa, ku=kor wen-puri somo ku=esina: Ehoba orun ku ohaytap ku puspusu kusu ne, sekor ku=itak; Awa, ku=kor katpak wenpe Aokay tusare nisa ruwe ne na.


Tambe gusu Aokai apa eashkai rapoketa Kamui ko-oripak utara pishno E orun inonno-itak kiro: Son no un, poro wakka ika ita anak ne nei guru pakno epa shomoki kusu ne.

Tanpe kusu Aokay apa easkay rapoketa Kamuy ko-oripak utar pisno E orun inonno-itak kiro: Sonno un, poro wakka ika hi ta anakne ne kur pakno epa somo ki kusu ne.


Aokai anak ne ku nuina ushike E ne; aerannakbe gusu Aokai anak ne en koshiratki kusu ne; Kashiobiuki oma shinotcha ani Aokai anak ne en nikkotama kusu ne na. [Sera.]

Aokay anakne ku=nuyna usike E ne; aerannakpe kusu Aokay anakne en=kosiratki kusu ne; Kasiopiwki oma sinotca ani Aokay anakne en nikkotama kusu ne na. [Sera.]


E oman kuni ruhu ku epakashnu wa eyaihannokkare ku ki kusu ne: E kashiketa ku shikihi ku ande wa e onishnishi ash kusu ne na.

E oman kuni ruhu ku=epakasnu wa eyayhannokkare ku=ki kusu ne: E kasike ta ku=sikihi ku=ante wa e onisnisi as kusu ne na.


Ramu-sak umma newa usagi-umma korachi iteki okai yan: Nei ambe anak ne iteki e orun kopiuki kuni ne, Kuchiwa newa sapa-umbe aunu ruwe ne.

Ramu-sak umma newa usa ki-umma koraci iteki okay yan: Ne anpe anakne iteki e orun kopiwki kuni ne, Kuciwa newa sapa-un pe a=wn ruwe ne.


Wen utara gusu inne no okai shirikirap an: Koroka, Ehoba eyaikopashte guru okari rampoken an ruwe ne na.

Wen utar kusu inne no okay sirkirap an: Korka, Ehoba e=yaykopaste kur okari ranpoken an ruwe ne na.


Oupeka utara, Ehoba gusu yainuchattek wa nupetne yan: Obitta no okai keutum oupeka utara nupetne gusu haukore kunitara yan.

Owpeka utar, Ehoba kusu yaynucattek wa nupetne yan: Opittano okay kewtum owpeka utar nupetne kusu hawkore kunitara yan.


OUPEKA utara, Ehoba enupetne gusu haukore kunitara yan: Oupeka utara ramye ki kuni ambe anak ne oupakbe ne ruwe ne gusu ne na.

Owpeka utar, Ehoba enupetne kusu hawkore kunitara yan: Owpeka utar ramye ki kuni anpe anakne owpakpe ne ruwe ne kusu ne na.


Koto ani Ehoba koyaiiraige yan: Wan ka oma koto ani shinotcha ki wa Shinuma ramye yan.

Koto ani Ehoba koyayirayke yan: Wan ka oma koto ani sinotcaki wa Sinuma ramye yan.


Ashiri shinotcha ani Shinuma orun shinotchaki yan; Poro humi ani ashkai no rekte yan.

A=siri sinotca ani Sinuma orun sinotcaki yan; Poro humi ani askay no rekte yan.


Ehoba itak anak ne oupeka ambe ne; Shinuma sonep ne wa nep ne yakka ki nisa ruwe ne.

Ehoba itak anakne owpeka anpe ne; Sinuma sonep ne wa nep ne yakka ki nisa ruwe ne.


Shinuma oupeka ambe newa aesanniyop omap: Moshiri anak ne Ehoba omap-an-ramuhauge-hi ani aeshik wa an ruwe ne na.

Sinuma owpeka anpe newa aesanniyop omap: Mosir anakne Ehoba omap-an-ramuhawke hi ani a=esik wa an ruwe ne na.


Ehoba koro itak gusu kando akan nisa; Kando un topaha obitta Shinuma koro paroho oma ramat ani akan nisa ruwe ne na.

Ehoba kor itak kusu kanto a=kar nisa; Kanto un topaha opitta Sinuma kor paroho oma ramat ani a=kar nisa ruwe ne na.


Epunepushbe nep koro Shinuma anak ne atui un wakka uwekarapare: Ooho ushike pu otta eumashnu wa ande ruwe ne.

epunepuspe nep kor Sinuma anakne atuy un wakka uwekarpare: Ooho usike pu or ta ewmasnu wa ante ruwe ne.


Moshirʼebitta Ehoba gusu ishitoma: Ingi moshirʼun uirup obitta Shinuma gusu ramutuika na,

Mosir epitta Ehoba kusu isitoma: Inki mosir un uyrup opitta Sinuma kusu ramutuyka na,


Inambe gusu ne yakun, Shinuma itak, aige, akara; Shinuma kashpaotte, aige, tumashnu no roshki nisa ruwe ne.

Inanpe kusu ne yakun, Sinuma itak, ayke, a=kar; Sinuma kaspaotte, ayke, tumasnu no roski nisa ruwe ne.


Ehoba anak ne oya utara ki ukoramkoro ambe isamka: Moshirʼun utara oshke yainu-hi raka-sakte nisa ruwe ne.

Ehoba anakne oya utar ki ukoramkor anpe isamka: Mosir un utar oske yaynu hi raka-sakte nisa ruwe ne.


Ehoba ukoramkorobe anak ne ramma pakno tumashnu no ash, Shinuma koro keutum ta aesanniyo yainu-hi anak ne obitta no okai ainu ikiri pakno an kusu ne.

Ehoba ukoramkorope anakne ramma pakno tumasnu no as, Sinuma kor kewtum ta a=esanniyo yaynu hi anakne opittano okay aynu ikiri pakno an kusu ne.


Ehoba ani Kamui ne koro moshiri uirup anak ne anunuke ne; Yaikota koro eikeshkorobe ne kuni gusu Shinuma numge utara anak anunuke ne ruwe ne.

Ehoba ani Kamuy ne kor mosir uyrup anakne a=nunuke ne; Yaykota kor eykeskorope ne kuni kusu Sinuma numke utar anak a=nunuke ne ruwe ne.


Ehoba anak ne kando orowa no herashi ingara; Shinuma anak ne obitta no okai ainu koro poho utara nukan ruwe ne.

Ehoba anakne kanto oro wano herasi inkar; Sinuma anakne opittano okay aynu kor poho utar nukar ruwe ne.


Koro oshiroma ushike orowa no Shinuma anak ne Moshiri kata obitta no okai utara orun ingan ruwe ne.

Kor osiroma usike oro wano Sinuma anakne Mosir kata opittano okay utar orun inkar ruwe ne.


Shinuma anak ne obitta no okai utara koro keutum kara; Ki ikip obitta esanniyo ruwe ne na.

Sinuma anakne opittano okay utar kor kewtum kar; Ki iki p opitta esanniyo ruwe ne na.


Inne topaha an gusu kashiaobiuki moshiri esapane guru isam: Okirashnu guru anak ne poro kiroro gusu ashiknure shomoki ruwe ne.

Inne topaha an kusu kasiaopiwki mosir esapane kur isam: Okirasnu kur anakne poro kiroro kusu a=siknure somo ki ruwe ne.


Kashiobiuki gusu umma anak ne raka sakbe ne: Shui, poro kiroro koro wa gusu shiknure shomoki kusu ne.

Kasiopiwki kusu umma anakne raka sak pe ne: Suy, poro kiroro kor wa kusu siknure somo ki kusu ne.


Ingarʼan, Utarapa shikihi anak ne Shinuma koishitoma utara kata an, Shinuma sange rampoken gusu chipachipa utara kata an ruwe ne na.

Inkar=an, Utarpa sikihi anakne Sinuma koysitoma utar kata an, Sinuma sanke ranpoken kusu cipacipa utar kata an ruwe ne na.


Nei ambe anak rai-i orowa no nei utara kon ramat ohaitare, Orowa, keman ita shiknure kuni gusu ne na.

Ne anpe anak ray hi oro wano ne utar kor ramat ohaytare, Orowa, keman hi ta siknure kuni kusu ne na.


Chikon ramat anak ne Ehoba echipachipa nisa, Shinuma anak un kashiobiukip ne chikoro kikhumbe ne ruwe ne.

Ci=kor ramat anakne Ehoba ecipacipa nisa, Sinuma anakun kasiopiwkip ne ci=kor kikhunpe ne ruwe ne.


Shinuma koro ashkanne reihei otta chi eyaikopashte nisa ruwe ne gusu, Shinuma gusu chikon ramat nupetne kusu ne na.

Sinuma kor askanne rehe or ta ci e=yaykopaste nisa ruwe ne kusu, Sinuma kusu ci=kor ramat nupetne kusu ne na.


Aa Ehoba, un erampokiwen wa un kore, Aokai gusu chi chipachipa ash nisa ruwe ne gusu ne na.

Aa Ehoba, un eranpokiwen wa un kore, Aokay kusu ci cipacipa as nisa ruwe ne kusu ne na.


Abimerek kotchaketa shiramatsakre hine aokewe wa paye ita: Dabid karape.

apimerek kotcake ta siramatsakre hine a=okewe wa paye hi ta: Dabid kar pe.


HEMBARA ne yakka kuani anak ne Ehoba reika kusu ne: Ramma ku paro ani Shinuma ku iramye kusu ne na.

Henpara ne yakka kuani anakne Ehoba rek kusu ne: Ramma ku=paro ani Sinuma ku=iramye kusu ne na.


Ku ramat anak ne Ehoba gusu yaiomonnure kusu ne: Ramu-rotcha utara nei ambe nu wa yaikopuntek kusu ne na.

Ku=ramat anakne Ehoba kusu yayomonnure kusu ne: Ramu-rotca utar ne anpe nu wa yaykopuntek kusu ne na.


Aa, en tura Ehoba pasere yan, Ukoiram no Shinuma kon reihei riknare yanro.

Aa, en tura Ehoba pasere yan, Ukoyram no Sinuma kor rehe riknare yanro.


Ehoba ku hunara, awa, Shinuma en orun ese itak ki, Aige, obitta no okai ku ishitomap gusu en ohaitare nisa ruwe ne.

Ehoba ku=hunara, awa, Sinuma en=orun ese itak ki, Ayke, opittano okay ku=isitoma p kusu en ohaytare nisa ruwe ne.


Nei utara anak ne Shinuma orun ingara, awa, apekereka nisa: Orowa, koro nanuhu anak ne ramma pakno ayainikoroshmare shomoki kusu ne.

Ne utar anakne Sinuma orun inkar, awa, apekereka nisa: Orowa, kor nanuhu anakne ramma pakno ayaynikorosmare somo ki kusu ne.


Otek-sak guru anak ne hawe ashte hine Ehoba nu, Aige, obitta no okai yairamhekomo ambe gusu shinuma kashiobiuki nisa ruwe ne.

otek-sak kur anakne hawe aste hine Ehoba nu, Ayke, opittano okay yayramhekomo anpe kusu sinuma kasiopiwki nisa ruwe ne.


Ehoba ko-oripak utara okari ta Shinuma koro uitekbe anak ne roshki wa okai,

Ehoba ko-oripak utar okari ta Sinuma kor uytekpe anakne roski wa okay,


Aa, Ehoba anak ne pirikap ne sekoro aeramande kuni gusu sapke wa ingara yan: Shinuma eyaikopashte gurʼanak ne anunuke ruwe ne.

Aa, Ehoba anakne pirka p ne sekor a=eramante kuni kusu sapke wa inkar yan: Sinuma e=yaykopaste kur anakne a=nunuke ruwe ne.


Aa, Shinuma koro ashkanne echi utara, Ehoba ko-oripak yan: Shinuma ko-oripak utara gusu eikohayep isam ruwe ne gusu ne na.

Aa, Sinuma kor askanne eci utar, Ehoba ko-oripak yan: Sinuma ko-oripak utar kusu eykohayep isam ruwe ne kusu ne na.


Upen shishi gusu eikohayep an wa sambechinoiba ruwe ne: Koroka, Ehoba hunara utara gusu eikohaye pirikap isam ruwe ne na.

Upen sisi kusu eykohayep an wa sanpecinoypa ruwe ne: Korka, Ehoba hunara utar kusu eykohaye pirka p isam ruwe ne na.


Poho utara, echi araki wa en orun nu yan: Ehoba ko-ishitoma kuni ambe echi epakashnu ash kusu ne na.

Poho utar, eci=arki wa en=orun nu yan: Ehoba ko-isitoma kuni anpe eci=epakasnu as kusu ne na.


Inotu kon rusui wa, Pirikap gusu inne toho ta okai rusui gurʼanak ne inan guru ne ya?

Inotu kor rusuy wa, Pirka p kusu inne toho ta okay rusuy kur anakne inan kur ne ya?


Wenbe gusu koro parumbe shikkasbima, Shunge itak gusu koro papush ukotukka yan.

Wenpe kusu kor parunpe sikkaspima, Sunke itak kusu kor papus ukotukka yan.


Wenbe eshishi wa pirikap ki; Itomo hunara wa keseamba yan.

Wenpe esisi wa pirka p ki; I=tom hunara wa keseanpa yan.


Ehoba shikihi anak ne oupeka utara orun atte wa okai, Nei utara sange hawe orun Shinuma koro kisaraha atte wa okai ruwe ne.

Ehoba sikihi anakne owpeka utar orun atte wa okay, Ne utar sanke hawe orun Sinuma kor kisaraha atte wa okay ruwe ne.


Moshiri wano ushtekka kuni gusu, Ehoba nanuhu anak ne wenbe ikichi utara orun atte wa an ruwe ne.

Mosir wano ustekka kuni kusu, Ehoba nanuhu anakne wenpe ikici utar orun atte wa an ruwe ne.


Utara hawe ashte, awa, Ehoba nu, Aige, aeyairamhekomo ambe orowa no ohaitare nisa ruwe ne.

Utar hawe aste, awa, Ehoba nu, Ayke, aeyayramhekomo anpe oro wano ohaytare nisa ruwe ne.


Ehoba anak ne keutum ramuoknatara utara samaketa an, Shinuma anak ne keutum yaikowepekere utara kashiobiuki ruwe ne.

Ehoba anakne kewtum ramuoknatara utar samake ta an, Sinuma anakne kewtum yaykowepekere utar kasiopiwki ruwe ne.


Oupeka utara iwendep anak ne inne ne, Koroka, Ehoba anak ne obitta nei okaibe orowa no ohaitare kusu ne ruwe ne.

Owpeka utar iwentep anakne inne ne, Korka, Ehoba anakne opitta ne okaype oro wano ohaytare kusu ne ruwe ne.


Shinuma anak ne obitta no okai nei utara koro pone epungine: Shinep poka shomo kaye ruwe ne.

Sinuma anakne opittano okay ne utar kor pone epunkine: Sinep poka somo kaye ruwe ne.


Wenbe anak ne wen utara ronnu: Orowa, oupeka utara etunne gurʼanak ne katpak an sekoro aesanniyo kusu ne na.

Wenpe anakne wen utar ronnu: Orowa, owpeka utar etunne kur anakne katpak an sekor a=esanniyo kusu ne na.


Ehoba anak ne koro uitek utara kon ramat kikiraye: Aige, Shinuma gusu eyaikopashte utara shinen ne yakka katpak an sekoro shomo aesanniyo kusu ne na.

Ehoba anakne kor uytek utar kor ramat kikiraye: Ayke, Sinuma kusu e=yaykopaste utar sinen ne yakka katpak an sekor somo a=esanniyo kusu ne na.


AA Ehoba, en paekoiki utara itasa paekoiki wa en kore: En koiki utara itasa koiki wa en kore.

Aa Ehoba, en paekoyki utar itasa paekoyki wa en=kore: En=koyki utar itasa koyki wa en=kore.


Tamkikhumbe newa kikikarape kishima hine, Rosliki wa en kashiobiuki wa en kore.

tamkikhunpe newa kikikarape kisma hine, Rosliki wa en=kasiopiwki wa en=kore.


Ibe-op ne yakka atte wa en keseamba utara etokotuye wa en kore: Kuani anak ne Aokai gusu an kashiobiukip ne sekoro ku ramat otta ye wa en kore.

Ipe-op ne yakka atte wa en=keseanpa utar etoko tuye wa en=kore: Kuani anakne Aokay kusu an kasiopiwkip ne sekor ku=ramat or ta ye wa en=kore.


Ku ramat noshpa utara ayainikoroshmare hemhem ki akoatcha hemhem aki kuni ne kara wa en kore: En wende kuni esanniyo wa oshke utara ahoshippare hine sambe-kokurusere wa en kore.

Ku=ramat nospa utar ayaynikorosmare hemhem ki a=koatca hemhem aki kuni ne kar wa en=kore: En=wente kuni esanniyo wa oske utar a=hosippare hine sanpe-kokurusere wa en=kore.


Rera etoko an muruhu nepkoro, Ehoba koro uitekbe nei ambe okeuba korachi ne kara wa en kore.

Rera etoko an muruhu nepkor, Ehoba kor uytekpe ne anpe okewpa koraci ne kar wa en=kore.


Koro apkash ru akunnere wa chiinrarakkare wa en kore, Ehoba koro uitekbe keseambare wa en kore,

Kor apkas ru a=kunnere wa ciinrarakkare wa en=kore, Ehoba kor uytekpe keseanpare wa en=kore,


Inambe gusu ne yakun, nei utara anak ne ikkewe sak no shui orota en gusu ya nuina nisa, Ikkewe isam no ku ramat gusu shui ohori nisa ruwe ne na.

Inanpe kusu ne yakun, ne utar anakne ikkewe sak no suy oro ta en kusu ya nuyna nisa, Ikkewe isam no ku=ramat kusu suy ohor nisa ruwe ne na.


Shomo ek kushki kuni aramu ita awende-i shinuma gusu arakire wa en kore; Nuina no aare ya yaikota uk kuni gusu kara wa en kore: Awende kuni ne nei orun hachire wa en kore.

Somo ek kuski kuni a=ramu hi ta awente hi sinuma kusu arkire wa en=kore; Nuyna no a=re ya yaykota uk kuni kusu kar wa en=kore: Awente kuni ne ne orun hacire wa en=kore.


Orowa, ku ramat anak ne Ehoba gusu ramu-ritetke kusu ne: Shinuma iki kashiobiuki-hi enupetne kusu ne na.

Orowa, ku=ramat anakne Ehoba kusu ramu-ritetke kusu ne: Sinuma iki kasiopiwki hi enupetne kusu ne na.


Obitta no okai ku ponehe anak ne ene ye kusu ne, Ehoba, E koheraye gurʼanak nen ne ruwe? Shinuma gusu tumashnu kashpa guru orowa no Aokai anak ne otek-sak guru ohaitare, Ruwe un, iwende guru gusu otek-sak guru newa irapokkari guru kashiobiuki ruwe ne.

Opittano okay ku=ponehe anakne ene ye kusu ne, Ehoba, E koheraye kur anak nen ne ruwe? Sinuma kusu tumasnu kaspa kur oro wano Aokay anakne otek-sak kur ohaytare, Ruwe un, iwente kur kusu otek-sak kur newa irapokkari kur kasiopiwki ruwe ne.


Oheuge paweteshu ki utara hopumba; Ku erampeutek okaibe en orun nu ruwe ne.

Ohewke pawetesu ki utar hopunpa; Ku=eranpewtek okaype en=orun nu ruwe ne.


Pirikap gusu wenbe itasare wa ikore; Ku ramat auk ruwe ne.

Pirka p kusu wenpe itasare wa ikore; Ku=ramat auk ruwe ne.


Koroka, kuani anak nei utara tashum ki ita aeshiyuk amip ku yaimire nisa. Shomo ramnu ki wa ku kon ramat ku shirikirapte nisa; Orowa, ku ki inonno-itak anak ku upshorota ahoshipire kusu ne na.

Korka, kuani anakne utar tasum ki hi ta a=esiyuk amip ku yaymire nisa. Somo ramnu ki wa ku=kor ramat ku=sirkirapte nisa; Orowa, ku=ki inonno-itak anak ku=upsor ta a=hosipire kusu ne na.


Ku katairotki guru ku goro iriwak nepkoro an no yaikota ku iki nisa: Koro habo gusu rai-chish kara guru nepkoro an no ku hepokiki wa yaituwashkarap ku ki nisa ruwe ne.

Ku katayrotki kur ku=kor irwak nepkor an no yaykota ku=iki nisa: Kor hapo kusu ray-ciskar kur nepkor an no ku=hepokiki wa yaytuwaskarap ku=ki nisa ruwe ne.


Koroka, ku hera apkash ita nei utara uwekarapa hine yaikopuntek nisa ruwe ne; Nei aemakba kuni utara anak ne ku eramushkare ita uwekarapa wa en shirikik; En yaspa Hine okere shomoki.

Korka, ku=her apkas hi ta ne utar uekarpa hine yaykopuntek nisa ruwe ne; Ne a=emakpa kuni utar anakne ku=eramuskare hi ta uekarpa wa en=sirkik; En=yaspa Hine okere somo ki.


Marapto ta okai akoatcha esapse utara korachi, Nimaki ari en orun nirewe nisa ruwe ne.

Marapto ta okay a=koatca esapse utar koraci, Nimaki ari en=orun nirewe nisa ruwe ne.


Aa Utarapa, hembara pakno Aokai anak ne ingara? Iwende ambe gusu ku kon ramat kashiobiuki, Shishi orowa no shinep ne ku korobe ohaitare wa en kore.

Aa Utarpa, henpara pakno Aokay anakne inkar? Iwente anpe kusu ku=kor ramat kasiopiwki, Sisi oro wano sinep ne ku=kor pe ohaytare wa en=kore.


Poro uwekari ta E koyaiiraige ash kusu ne: Pase uirup tumugeta ku iramye ash na.

Poro uekari ta E koyayirayke as kusu ne: Pase uyrup tumke ta ku=iramye as na.


En epokba utara iteki shunge wa en gusu yainuchattek kuni ne kara wa en kore: Shui, ikkewe sakno en etunne utara iteki en orun shikrewerewe kuni ne kara wa en kore.

En epokpa utar iteki sunke wa en kusu yaynucattek kuni ne kar wa en=kore: Suy, ikkewe sakno en=etunne utar iteki en=orun sikrewerewe kuni ne kar wa en=kore.


Inambe gusu ne yakun, nei utara anak ne itomo itak shomo ye ruwe ne. Koroka, moshiri ta okai ratchitara utara gusu shunge itak esanniyo.

Inanpe kusu ne yakun, ne utar anakne i=tom itak somo ye ruwe ne. Korka, mosir ta okay ratcitara utar kusu sunke itak esanniyo.


Ruwe un, en gusu parakayashtek hine, Aha, Aha, chikoro shikihi nei ambe nukan nisa ruwe ne na, sekoro itak.

Ruwe un, en kusu parkayastek hine, Aha, Aha, ci=kor sikihi ne anpe nukar nisa ruwe ne na, sekor itak.


Aa Ehoba, Aokai anak ne nei ambe nukan nisa: iteki mo no an wa en kore: Aa Ehoba, iteki en orowa no ehangeko no an wa en kore.

Aa Ehoba, Aokay anakne ne anpe nukar nisa: iteki mo no an wa en=kore: Aa Ehoba, iteki en=oro wano e=hankeko no an wa en=kore.


Yaitunashka wa en esanniyo gusu hopuni, Ku goro Kamui, ku goro Utarapa, en gusu an orushpe gusu ki wa en kore.

Yaytunaska wa en=esanniyo kusu hopuni, Ku=kor Kamuy, ku=kor Utarpa, en kusu an oruspe kusu ki wa en=kore.


Aa Ku goro Kamui ne Ehoba, E koro oupeka ambe hei no en koipishi wa en kore; Nei utara iteki en gusu nupetne kuni ne kara wa en kore:

Aa Ku=kor Kamuy ne Ehoba, E=kor owpeka anpe he no en koypisi wa en=kore; Ne utar iteki en kusu nupetne kuni ne kar wa en=kore:


Aha, nei no akon rusui ne, iteki keutum ta ye kuni kara wa en kore: Chi utara anak ne shinuma ruki okere, sekoro iteki ye kuni kara wa en kore.

Aha, néno a=kor rusuy ne, iteki kewtum ta ye kuni kar wa en=kore: Ci utar anakne sinuma ruki okere, sekor iteki ye kuni kar wa en=kore.


A en iwende wa an gusu nuchattek utara ayainikoroshmare wa sambe-kokurusere wa en kore. En gusu yai riknare utara anak ne aeyainikorosh-marep ani hene shomo-aoripak ambe ani hene amire kuni kara wa en kore.

A en=iwente wa an kusu nucattek utar ayaynikorosmare wa sanpe-kokurusere wa en=kore. En kusu yay riknare utar anakne aeyaynikoros-marep ani hene somo-a=oripak anpe ani hene a=mire kuni kar wa en=kore.


E koro oupeka-i enupetne utara haukore kunitara bine yainuchattekte wa en kore: Ruwe un, koro uitek guru aepirikare gusu nupetne Ehoba anak ne apasere wa an na, Ari an itak ani,ramma aye kuni ne kara wa en kore.

E=kor owpeka hi enupetne utar hawkore kunitara pine yaynucattekte wa en=kore: Ruwe un, kor uytek kur aepirikare kusu nupetne Ehoba anakne a=pasere wa an na, Ari an itak ani,ramma a=ye kuni ne kar wa en=kore.


Orowa, ku parumbe anak ne tokap ebitta E koro oupeka-i newa E koro ramu-ayep gusu ye kusu ne na.

Orowa, ku=parunpe anakne tokap epitta E=kor owpeka hi newa E=kor ramu-a=ye p kusu ye kusu ne na.


Shinotcha esapane guru gusu. Ehoba koro uitekbe ne Dabid karape.

Sinotca esapane kur kusu. Ehoba kor uytekpe ne Dabid kar pe.


KU goro keutum ta okai wen-buri ohaitap ene ye-hi:— Koro shik-samata Kamui ko-oripak ambe isam, sekoro itak.

Ku=kor kewtum ta okay wen-puri ohaytap ene ye hi:— Kor sik-sama ta Kamuy ko-oripak anpe isam, sekor itak.


Inambe gusu ne yakun, koro wen-buri anukara wa aetunne shomoki kusu ne sekoro Yaikota koro shik-samata yairatchitarare ruwe ne gusu ne na.

Inanpe kusu ne yakun, kor wen-puri a=nukar wa a=etunne somo ki kusu ne sekor Yaykota kor sik-sama ta yayratcitarare ruwe ne kusu ne na.


Koro paroho oma itak anak ne irarape ne shungep ne ruwe ne: Pirikap ki kuni wayashnu-hi aokere nisa ruwe ne.

Kor paroho oma itak anakne irara p ne sunkep ne ruwe ne: Pirka p ki kuni wayasnu hi a=okere nisa ruwe ne.


Shotki kata wenbe esanniyo; Pirika shomo ne an ruhu otta yaiashte: Wenbe etunne shomoki ruwe ne na.

Sotki kata wenpe esanniyo; Pirka somo ne an ruhu or ta yayaste: Wenpe etunne somo ki ruwe ne na.


Aa Ehoba, E koro omap-an-ramuhauge-i anak ne kando otta an; E koro sonep aoingara kando pakno epa ruwe ne.

Aa Ehoba, E=kor omap-an-ramuhawke hi anakne kanto or ta an; E=kor sonep a=oinkar kanto pakno epa ruwe ne.